Poštovane dame i gospodo narodni poslanici, nastavljamo sednicu Osmo vanredno zasedanje Narodne skupštine Republike Srbije u 2001. godini. Obaveštavam vas da prema službenoj evidenciji današnjoj sednici prisustvuje 129 narodnih poslanika. Radi utvrđivanja kvoruma za rad Narodne skupštine, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je, primenom elektronskog sistema, utvrđeno da imamo kvorum i da možemo nastaviti sa radom. Obaveštavam vas da su javili da će odsustvovati sledeći narodni poslanici: Stevan Lilić, Vladan Jovičić, Boris Karaičić, Nada Kolundžija, Pal Šandor, Sreten Mitrović, Srđan Sikimić, Juhas Atila, Teodora Vlahović, Neda Arnerić, Sava Popadić, Milena Milošević, Zaharije Trnavčević, Pal Karolj, Jon Čizmaš, Zoran Bošković, Bojan Kostreš, Ištvan Išpanovič, Branimir Trajković i Branko Bešević. Pre podne Nebojša Leković i Petar Mišić. Obaveštavam Narodnu skupštinu da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Nastavljamo rad po dnevnom redu. Prelazimo na 4. tačku dnevnog reda: - PREDLOG ODLUKE O IZMENAMA I DOPUNAMA ODLUKE O ORGANIZACIJI I RADU SLUŽBE NARODNE SKUPŠTINE REPUBLIKE SRBIJE Za reč se javio narodni poslanik Aleksandar Radosavljević.
Dame i gospodo narodni poslanici, u skladu sa članom 88. Poslovnika o radu Narodne skupštine, predlažem da vreme izlaganja narodnog poslanika po 4. tački dnevnog reda bude pet minuta, obzirom da je odluka pred nama, kojom se uređuju stručni i drugi poslovi za potrebe Narodne skupštine Republike Srbije. Mislim da je sasvim dovoljno vreme od pet minuta da svako, ko je zainteresovan od poslanika da učestvuje po ovoj tački dnevnog reda, može da iznese svoj stav i svoje mišljenje o predloženoj tački. Hvala.
Hvala. Stavljam predlog narodnog poslanika Aleksandra Radosavljevića da se narodni poslanici izjasne da se rasprava po 4. tački dnevnog reda ograniči na pet minuta. Molim narodne poslanike da se izjasne glasanjem o predlogu narodnog poslanika da diskusija bude ograničena na pet minuta. Za 111, protiv 14, uzdržan jedan, nije glasalo 23, ukupno je prisutno 149 narodnih poslanika. Konstatujem da je Narodna skupština prihvatila predlog da diskusija po ovoj tački dnevnog reda bude ograničena na pet minuta. Dobili ste Predlog odluke koji je podneo Administrativni odbor. Dobili ste amandmane, koje su na Predlog odluke podneli narodni poslanik prof. Borislav Pelević, narodni poslanik Radojko Petrić i Administrativni odbor. Dobili ste izveštaje Zakonodavnog i Administrativnog odbora. Saglasno članu 153. stav 2. Poslovnika, otvaram jedinstveni pretres o Predlogu odluke. Da li predstavnik predlagača želi reč? Izvolite. Reč ima predsednik Administrativnog odbora, gospodin Goran Vesić.
Poštovano predsedništvo, dame i gospodo, pred vama se nalazi Predlog odluke o izmenama i dopunama Odluke o organizaciji i radu Službe Narodne skupštine Republike Srbije. Ja ću ukratko probati da obrazložim šta je suštinski što se menja u ovoj odluci. Većina stvari koje se menjaju je u stvari usklađivanje sa pozitivinim zakonskim propisima i usklađivanje sa novim terminima za određene organe koji postoje u skladu sa tim propisima. Osnov za donošenje ove odluke je član 82. Ustava Republike Srbije, odnosno član 221. Poslovnika Narodne skupštine, u kome se kaže da Narodna skupština uređuje svoj rad i organizaciju. Ideja sa ovim izmenama je bila da se otklone izvesne teškoće koje su se pojavile u radu Narodne skupštine. Naime, službe Narodne skupštine, pisarnica, kao i druge službe su bile pod Upravom za zajedničke poslove republičkih organa. Izmenama ove odluke nalaziće se u okviru Skupštine i njihov naredbodavac biće sekretar Narodne skupštine. Na taj način ćemo omogućiti da Skupština obavlja svoju funkciju na mnogo bolji način jer će sve biti u samoj skupštini. Želeo bih da naglasim da u Predlogu odluke nisu menjani osnovni instituti, znači definicija organa i službi, kategorija poslova i zadataka, već su samo određena osnovna rešenja iz postojeće odluke i izvesne su preraspodele u okviru službe Narodne skupštine izvršene. Pored toga, ovom izmenom Odluka je usklađena sa u međuvremenu promenjenim, zakonskim propisima. Na kraju, želeo bih da kažem da je proteklih 10 godina pokazalo da je mnogo celishodnije i praktičnije da sve službe Narodne skupštine budu u okviru Narodne skupštine, jer bi se na mnogo bolji način mogao organizovati njihov rad, da njihov naredbodavac ne bude van Skupštine, neko ko se nalazi u drugoj zgradi, neko ko nema svakodnevni uvid u rad Skupštine i svakodnevni dodir sa tim ljudima. Što se tiče amandmana, primili ste amandmane Administrativnog odbora. Oni su uglavnom tehničke prirode. Znači, na osnovu nekih grešaka koje su se desile u osnovom tekstu. Primili ste i tri amandmana - amandman prof. Pelevića, koji je Administrativni odbor prihvatio, a taj amandman je suštinski. Hteo bih da kažem zbog čega smo ga prihvatili. Do sada su se javljale teškoće u radu Narodne skupštine iz razloga što su određene poslaničke grupe tražile da neka lica dođu na rad u poslaničke grupe i da budu zaposlena u Narodnoj skupštini. Javio se problem kada posle nekih izbora određene poslaničke grupe više nemaju poslaničku grupu i ta lica su morala da budu raspoređivana na druge funkcije. Gospodin Pelević je predložio i mi smo prihvatili da Administrativni odbor svakoj poslaničkoj grupi, na osnovu zastupljenosti u Skupštini, odredi određena novčana sredstva. Na osnovu tih novčanih sredstava, svaka grupa će moći da angažuje samostalno lica koja su joj potrebna da bi radila u Skupštini. Ta lica će biti na radu u poslaničkoj grupi. Naravno, posle prestanka mandata Skupštine, ona će se vraćati tamo odkale su došla. Znači, neće biti zapošljavana u Narodnoj skupštini, a poslanička grupa će samostalno moći da određuje kako će raspolagati tim sredstvima, da li će zaposliti jedno lice ili više. Dakle, samostalno će određivati koji će im ljudi pomagati stručno, koliko će ih plaćati na osnovu sredstava koje odredi Administrativni odbor, što smatramo sasvim logičnim. Što se tiče amandmana gospodina Petrića, nismo ih prihvatili, jer su u suprotnosti sa važećim zakonskim propisima. To je bio razlog zašto ih nismo prihvatili. To je jedan amandman. Drugi amandman je uređivao da sve poslaničke grupe budu jednake, ali sredstva koja se dobijaju određena su na osnovu njihove proporcionalnosti i to je razlog što nismo prihvatili ta dva amandmana. Hvala.
Da li izvestioci nadležnih odbora žele reč? Ne. Da li predsednici, odnosno predstavnici poslaničkih grupa žele reč? Gospodine Nikoliću, vama je oduzeta reč. (Tomislav Nikolić, sa mesta: Ti nemaš pojma. Konsultuj sekretara.) Molim vas, pazite kako se izražavate. Prema mojoj evidenciji, vama je u toku ove sednice oduzeta reč i vi nemate ovlašćenog predstavnika. (Tomislav Nikolić, sa mesta: Povreda Poslovnika.) Nemate prava ni po povredi Poslovnika, pošto vam je oduzeta reč. Molim vas da vodite računa kako se izražavate. Po Poslovniku, reč ima narodna poslanica, Gordana Pop - Lazić.
Gospođo predsedavajuća, kada biste vi, ili bilo ko drugi ko sedi na tom mestu, bolje poznavali Poslovnik, situacija u parlamentu bi bila mnogo bolja i ne bi tenzije narasle do te mere da biste morali da izrečete i meru udaljenja sa sednice. Igrate se sa narodnim poslanicima i njihovim pravima. Mi već znamo šta nam sledi. Dobili smo Predlog poslovnika koji pripremate za Narodnu skupštinu. Vidimo koliko je on restriktivan, da nećemo moći ni da izlazimo za govornicu. Nas je narod, očigeldno, ovde poslao samo da pritiskamo taster. Evo, da vas podsetim na član 105.: "Mere koje je izrekao predsednik Narodne skupštine primenjuju se dok traje pretres po tački dnevnog reda u toku koga su izrečene". Ta tačka dnevnog reda je prošla i prešli smo na sledeću tačku dnevnog reda. Obe mere koje ste izrekli, a izriče ih predsednik ili predsedavajući, prestale su da važe. Tomislav Nikolić ima pravo kao zamenik predsednika Poslaničkog kluba SRS-a da u ime poslaničkog kluba izađe za govornicu i i iznese svoj stav po ovoj tački dnevnog reda.
Konstatujem da je prekršen Poslovnik, reč ima gospodin Tomislav Nikolić, kao predstavnik poslaničke grupe. Izvolite.
Bez obzira na to što mi vreme teče, upozoravam one koji brinu o radu ove skupštine, da sam tu povredu Poslovnika dokazao i otklonio, kada je završen pretres po tački dnevnog reda - izbor pravosudnih i javnotužilačkih funkcija. Nema valjda smisla da svakog dana jednu istu povredu Poslovnika reklamiram i da uvek priznate da ste pogrešili. To je otklonjeno poslednjih dana prošle nedelje. Zaista sam očekivao da vi uopšte nećete napraviti ovakvu grešku, odnosno očekivao sam da će sekretar da vam kaže da imam pravo, a on ćuti tamo i ponaša se kao da je on bogom dan u ovoj skupštini i čeka hoćemo li mi da se setimo da je Poslovnik povređen ili nećemo. Dužnost sekretara Narodne skupštine je da vam pomogne da ne grešimo, a ne da vam pomogne da grešite. Ako to vi uopšte više shvatate. Mi danas imamo jednu naizgled bezazlenu tačku dnevnog reda, koja nije zasluživala pažnju vanrednog zasedanja, ali je popunjavala šupljine u dnevnom redu, nastale time što se niste dogovorili oko vanrednog zasedanja kako treba. Ima tu, u toj samoj odluci - toliko je nejasan recimo taj član 2a, da vi uopšte i ne znate kako će on biti primenjivan. Sada smo čuli najnovije, najdodatnije obrazloženje koje nas je tek dovelo u nedoumicu šta će biti. Konstituiše se nova poslanička grupa, treba joj stručni saradnik u koga ima poverenje, vi kažete da imate sredstava da platite tog stručnog saradnika, ali ga dovedite na određeno vreme, pa kada mandat vaše poslaničke grupe istekne neka se on vrati tamo gde je radio. Po zakonu samo lica izabrana na određene fukcije mogu da obezbede sebi status mirovanja radnog odnosa. Niko drugi nema na to pravo. Mi nemožemo iz jednog preduzeća da povučemo stručnjaka u Narodnu skupštinu, koji će ovde biti zaposlen da obavlja poslove poslaničke grupe, bilokoje, pa da se poslodavac obaveže da će ga primiti ponovo nazad kada prestane potreba za njegovim radom u Narodnoj skupštini. To pravo sebi obezbeđuju samo poslanici, sekretar, zamenik sekretara i možda još neko, u svakom slučaju, lica koja bira Narodna skupština. Ne može inije saradnik poslaničke grupe funkcioner i ne može da mu miruje radni odnos. Postavlja se ozbiljno pitanje: hoće li poslaničke grupe moći da imaju jednak i ravnopravni status u ovoj skupštini ili ne? Naravno, postoji mogućnost da poslanička grupa iz redova stranke dovede svog saradnika. To je nešto što Poslovnikom ne može da se reguliše. Onda samo obezbedite sredstva poslaničkoj grupi za saradnika, a poslanička grupa neka ta sredstva koristi. Ili će imati plaćenog saradnika ili će biti bez saradnika, ali lice kome kažete da ste obezbedili ravnopravni status, u ovom smislu kako smo jutros čuli, ne može da se obezbedi za poslove poslaničke grupe. Ako primite za stalno, u stalni radni odnos nekog ko obavlja poslove samo za neku poslaničku grupu, postavlja se pitanje šta sa njim kada prestane potreba, kada nema te poslaničke grupe, kada se dese rezultati na izborima da neko ko je imao 10 poslanika u poslaničkoj grupi, sada to nema. Dakle, potpuno je nedefinisan ovaj stav i amandman ga nije popravio. Postavlja se pitanje kako će to da funkcioniše. To uopšte nije rešeno. Jedino ako poslaničke grupe prihvataju saradnike iz redova stalno zaposlenih u Skupštini. Dozvolićete jednoj opozicionoj poslaničkoj grupi da nema poverenja u stalno zaposlenog, koga preporuči rukovodstvo, a posebno ovakvo tehničko rukovodstvo Narodne skupštine kakvo imamo sada. To je pravo opozicije da nema poverenja i da ima određena prava. Ta prava se svode na ono što je bar do sada imala, a to je da ima jednog sekretara poslaničke grupe i bar jednog stručnog saradnika koji ima pravni fakultet i koji može da pomogne poslanicima da sastavljaju dobro i predloge zakona i amandmane na već podnete predloge zakona. Drugi problem je problem predlagača. Zaista izvršna vlast jednu po jednu zakonodavnu funkciju preuzima u svoje ruke. Sad je preuzeo Administrativni odbor. Nama predsednik Administrativnog odbora je lice iz izvršne vlasti, a to je nemoguće. Nemoguće je da lice koje je u izvršnoj vlasti bude predsednik Administrativnog odbora. Ne može da bude ni poslanik. Nespojivo je, zakonodavna vlast i izvršna vlast su nespojive. Može ministar, niko osim ministra ne može da bude u izvršnoj vlasti i da bude predstavnik zakonodavne vlasti. Čak da poštujete pozitivne propise, razdužili biste sva ona lica koja gledamo na televiziji kao predstavnike izvršne vlasti, kao razne savetnike, pomoćnike, zamenike. Zamenici ministara, pomoćnici, savetnici ne mogu da budu... (Predsedavajuća: Vreme.) ... (mogu da iskoristim i drugo vreme) narodni poslanici, a posebno ne mogu da budu predsednici odbora. Imali smo slučaj kada je jedan bivši ministar insistirao da bude predsednik odbora - jedva smo ga od toga odučili. U ovom sazivu imate slučaj da jedan pomoćnik ministra iz DOS-a insistira da bude predsednik odbora i vi ste ga jedva od toga odvratili. Ovaj poslednji udar na Administrativni odbor, u kome ga je izvršna vlast direktno preuzela, to je priprema za primenu novog poslovnika. Priprema za primenu novih pravila ponašanja prema opozicionim strankama. To se već vidi po prvoj odluci kojom je razrešen jedan poslanik Socijaldemokratije. Na osnovu privremenog rešenja izvršne vlasti, jednog ministarstva, ovde je Administrativni odbor razrešio jednog poslanika, verujući svom ministru ko će biti predsednik određene političke stranke, iako taj Administrativni odbor već nekoliko meseci ćuti na zahtev te iste političke stranke da se razreše neki drugi poslanici. Iako je ta stranka u međuvremenu održala i kongres, umešala se izvršna vlast i ona tvrdi ko može da bude poslanik, a ko ne može. To ne može tako da se radi u Narodnoj skupštini Republike Srbije. Ovo je veliki udar na zakonodavnu vlast. Vi toga ne želite da budete svesni. Mnogi su i nesvesni svega što se u zemlji dešava. Vi koji ste svesni, vi zatvarate oči pred onim što se dešava. Ne valja, ne valja. Da je u vreme kada ste vi bili opozicija podnet predlog ovakvog poslovnika Narodne skupštine Republike Srbije, u svetu bi zavladao haos. U vreme kada je Milošević pokušavao da uvede jedan vid diktature u zemlji, u odbranu onih koji bi time bili ugroženi stajao je čitav zapadni svet, sve takozvane zapadne demokratije. Sada te zapadne demokratije vama diktiraju kako ćete da vodite diktaturu u ovoj zemlji. O čemu se radi? Šta je sada izvršna vlast u ovoj zemlji? Sve i svja. Koliko ste napadali vladu Mirka Marjanovića pre ulaska radikala, zato što je vladala isključivo uredbama. Smete li da potpišete da već nije trocifreni broj uredbi Vlade Republike Srbije, od kojih su dve monopoli na naftu i duvan, najdrastičniji primeri kako izvršna vlast preuzima zakonodavnu funkciju. Imate uredbu koja ima 50 tačaka. Mi imamo kraće zakone od uredaba koje donosi Vlada Republike Srbije. Naravno, Administrativni odbor će se pojaviti u ulozi odbrane predloga poslovnika koji potiče iz istih mozgova, iz istih glava, iz istog profila, a to je suzbiti što više opoziciju, što više suzbiti parlament. Onaj ko suzbija rad opozicije u parlamentu, on suzbija parlament. U parlamentu se ne pokazuje onaj ko ima većinu, nego onaj koji je nema. Vrlo je teško biti poslanik poslaničke većine. Ponekad nemate potrebe uopšte da izađete za govornicu, jer je sve rečeno i čekate samo da se glasa. Zato tu postoje poslanici opozicije koji žele da učestvuju u radu, a posebno poslanici SRS kojima ste zatvorili sve medije koje finansiraju građani; ovo je poslednji medij, ovaj direktan prenos Skupštine, koji finansiraju građani i koji ćete zatvoriti za SRS. Onda nemojte više da se hvalite, nemojte da se busate, ne pominjite više reč demokratija nikada više. Demokratija nije ono što vi tvrdite da jeste, demokratija nije ono što Amerika tvrdi da je demokratija. Demokratija je ponašanje u kome se svi mi prepoznamo i ne morate uopšte da podvlačite da je to demokratija. Da u ovoj skupštini ima demokratije, vi to uopšte ne biste morali da ističete. Sve bi bilo jasno. Dakle, pozivam vas da dobro razmislite. Ova odluka nije osnov za rasprave o Administrativnom odboru, ali dobro koristi poslanicima. Mi ćemo od Administrativnog odbora doživeti mnogo gore nego što je to bilo jedne noći kada su nam u tri noću skidali imunitet i vodili nas u zatvor. Ovaj Administrativni odbor je spreman na mnogo teže povrede i Ustava, i zakona i Poslovnika Narodne skupštine.
Da li se još neko od predstavnika poslaničkih grupa javlja za reč? Ukoliko ne, dajem reč narodnom poslaniku Ljubodragu Grbiću, a sledeći prijavljeni je Miloš Lukić.
Dame i gospodo narodni poslanici, akt o osnivanju i osamostaljenju stručne službe Narodne skupštine i prekid njene direktne stopljenosti sa državnom upravom za nas je značajan dokument u procesu izgradnje autonomne pozicije Skupštine i podrška principu - ko donosi zakone ne može da sudi, a ko sudi ne može da izvršava. U prilog, pre svega jačanju i zakonodavne i kontrolne funkcije parlamenta, Nova demokratija smatra da je neophodna i dalja kvalitetnija reforma parlamenta i parlamentarizma, odnosno, u užem smislu, modernizacija i organizacija delovanja samog parlamenta. U tom smislu, želim da ovim dobrim povodom kažem nekoliko reči o nekim osnovnim pravcima reforme parlamenta koje smo pripremili kao inicijative i koje bi ovih dana, u skladu sa pravnim okvirom i propisima utvrđenim Ustavom i Poslovnikom, uputili Skupštini. Prvo, smatramo celishodnim i važnim osnivanje skupštinskog centra za informatiku i istraživanja i dokumentaciju, odnosno elektronski centar za komunikacije Skupštine, čija će se suština danas nuditi. To je, pre svega, izgradnja internet i i-mejl (e-mail) veza poslanika, veb sajt prezentacije Skupštine, odbora i poslanika, održavanje internih i internet foruma, konsultacija i konferencija. To podrazumeva i formiranje dislociranih poslaničkih info centara za svakog poslanika u njegovom izbornom prostoru ili regiji koju označi za sedište svoje parlamentarne delatnosti. Centar Skupštine bi bio povezan sa bazama podataka u zemlji -univerzitet, vojska, biblioteke, MUP, Evropska unija itd. Drugo, za stručne poslove koje treba obavljati za poslaničke grupe i poslanike, a koji spadaju u kategorije intelektualnih usluga ili političkog konsaltinga, postavili bi se okviri za praktikovanje nekih fleksibilnijih pravnih modela, kao što su ugovor o radu van prostorija poslodavca, ugovor o autorskom delu, o marketingu, o političkom konsaltingu. Treće, neophodne su mnogo šire mogućnosti i skale i slobodniji model formiranja stručnih saveta, specijalnih saveta, ad hok (ad hoc) komiteta, stručnjaka, vladinih, nevladinih, samostalnih, sa mogućnošću korišćenja i modela volonterskog konsultativnog rada, naročito za poslanike, uz ove skromne elementarne nadoknade. Četvrto, ovaj parlament će vrlo brzo doći u obavezu da izgrađuje model parlamentarnih, ali autonomnihi nezavisnih saveta, komiteta, eksperata ili slično. Na primer, za nezavisnu ekspertsku kontrolu budžeta, kao nezavisni komitet revizora, nacionalni savet za kontrolu, ocenu i akreditaciju visokoškolskih univerzitetskih ustanova ili slično, preuzimanje nadležnosti nad savetom za javnu upravu i tome slično. Navešću jednu konkretizaciju. Ko bi, na primer, bio student, lider u znanju, volonter, angažovan preko studentskih asocijacija ili zadrugarstva? Poštovane kolege, pred nama će biti period koji će tražiti od nas da ispoljimo inicijativu i mogućnost da samostalno prikupljamo mišljenja građana, pravimo tzv. poslaničke intervjue sa mnogim korisnicima vladinih programa i zakona, ankete o primeni zakona, poslaničke studije slučaja itd. Mnogi mladi ljudi mogli bi da se afirmišu uz nas kao volonteri, naši saradnici, a time i saradnici Skupštine. Želim na kraju da izjavim da će se Nova demokratija zalagati za profesionalizaciju rada svih poslanika. Suština parlamentarizma je odgovornost i sposobnost, a Srbiji je potreban profesionalni parlament. Nadam se da će ove naše inicijative postati naše zajedničke, kroz dijalog i partnerstvo, u onoj meri koja podiže sposobnost, ugled i stabilnost našeg poslaničkog doma.
Reč ima narodni poslanik Miloš Lukić, a sledeći prijavljeni je gospodin Stanko Kovačević.
Uvaženo predsedništvo, dame i gospodo narodni poslanici, hteo bih ukratko da prokomentarišem ovaj Predlog odluke o izmenama i dopunama Odluke o organizaciji i radu Službe Narodne skupštine Republike Srbije, sa posebnim osvrtom na član 2. odnosno usvojeni amandman profesora Borislava Pelevića. Ako pogledamo sam predlog akta, odnosno odluke, on glasi ovako: "Poslaničke grupe u Narodnoj skupštini Republike Srbije samostalno obavljaju poslove stručnih i drugih poslova za svoje potrebe". To na prvi pogled izgleda sasvim logično, ali to bi značilo da bi oni ljudi koji su angažovani za rad u poslaničkim grupama, a to su uglavnom administrativni radnici i deo stručnih radnika koji pruža stručnu pomoć, ostali bez posla. U tom slučaju, šta bi se desilo? Otprilike je cilj bio sledeći - jedan broj ljudi, koji su partijski aktivisti stranaka DOS-a, a nemaju zaposlenje ili praktično rade za svoje stranke (što se pokazalo kroz dosadašnju praksu), bio bi plaćen sredstvima ove skupštine. Mislim da je to suština, a da ovo obrazloženje koje smo dobili uz predlog zakona teško da može da dobije prelaznu ocenu. Kaže se da je ravnopravna sudbina lica koja rade za poslaničke grupe, vezana za sudbinu tih poslaničkih grupa. Praktično, izlaskom iz ove skupštine, oni bi trebalo da ostanu na ulici. Da li je to humano i da li je to u ovom momentu izvodljivo? Sigurno da nije, obzirom na ukupnu ekonomsku i društvenu situaciju u zemlji. Da je višak potrebe za radnom snagom i da je na tržištu potrebna radna snaga, sigurno da bismo se mi otimali za te stručnjake i za te ljude, ali sada ostaviti nekog bez posla, bilo bi stvarno nehumano. Bez obzira što bi se neki politički ciljevi ovih stranaka ostvarili. Sa druge strane, smatram da bi opozicione stranke u Skupštini Srbije takođe bile dovedene u neravnopravan položaj, jer bi dodela sredstava za njihov rad bila praktično limitirana voljom vladajuće većine, tako da bismo u potpunosti bili zavisni od volje vladajuće većine i mislim da bi time izuzetno bio otežan rad opozicionih stranaka u ovoj skupštini. Zbog toga ću još jednom ponoviti sadržinu tog amandmana, a to je - poslanička grupa u Narodnoj skupštiniRepublike Srbije za obavljanje stručnih i drugih poslova za svoje potrebe, pored zaposlenih u Službi Narodne skupštine koji su raspoređeni da rade za poslaničke grupe, može angažovati i druga lica. Angažovanje drugih lica sigurno nije naodmet i sigurno da će doprineti boljem i kvalitetnijem radu. Ali, smatramo da u ovom momentu ovi ljudi koji rade za poslaničke grupe nisu ni suvišni, niti su neko veliko opterećenje. U tome je suština ovog predloga. Smatramo da je Administrativni odbor dobro uradio što je ovaj predlog usvojio i što ga je, praktično, uvrstio kao predlog teksta. Hvala.
Reč ima narodni poslanik, gospodin Stanko Kovačević. Sledeća je narodna poslanica, gospođica Nataša Jovanović.
Poštovano predsedništvo, kolege i koleginice poslanici, mislim da stavljanjem na dnevni red Predloga ove odluke Narodna skupština čini jedan korak objedinjavanja svih stručnih službi u ovom zdanju i pod nadzorom i pod odgovornošću ljudi koji su vezani za rad ovog parlamenta, a da se određene funkcije koje su obavljane van ovog parlamenta, u izvršnim, republičkim organima, moraju odvojiti od njih i staviti pod kapu ovog parlamenta. Upravo je to dobra stvar, jer onda ćemo sigurno moći da pratimo rad tih naših stručnih službi, a isto tako i da odgovaraju za svoj rad ovde, onome za koga rade, a ne drugim organima. Predlog koji je uvršten u član 2. Predloga ove odluke i usvajanje amandmana poslanika Pelevića - mislim da je to veoma dobro rešenje, jer se time izbegava problem koji bi mogao nastati eventualnim angažovanjem, na neodređeno vreme, nekog savetnika ili konsultanta. Mislim da primedbe iznesene za ovom govornicom, od strane jednog poslanika, da je teško moguće pronaći tako stručne savetnike ilikonsultante koji bi bili spremni da iz nekog preduzeća ili ustanove dođu na privremeni rad u neki poslanički klub, ne stoje, jer u skladu sa važećim Zakonom o radnim odnosima postoji jedna odredba koja govori o mogućnosti radnika za odsustvo na određeno vreme iz preduzeća, bez naknade ličnog dohotka ili odsustvo uz naknadu ličnog dohotka. Prema tome, svako preduzeće ili ustanova koja je voljna da svog stručnjaka ustupi nekoj poslaničkoj grupi koristiće tu klauzulu Zakona o radnim odnosima i omogućiti da privremeno neki stručnjak dođe u poslanički klub Pokreta za demokratsku Srbiju da radi dok taj pokret ima svoju poslaničku grupu u ovom parlamentu. Preduzeće ili ustanova iz koje je došao obavezno je da ga primi nazad. Prema tome, apsolutno je netačna tvrdnja, iznesena za ovom govornicom, da se zbog tih problema neće moći naći odgovarajući stručnjaci i konsultanti. Mislim da o ovoj temi ne bi trebalo mnogo vremena da trošimo, nego da u što je moguće kraćem roku usvojimo Predlog ove odluke. Hvala.
Reč ima gospođica Nataša Jovanović. Sledeći prijavljeni je narodni poslanik gospodin Dragoljub Stamenković.
Dame i gospodo narodni poslanici, od konstituisanja ovog saziva Narodne skupštine Republike Srbije celokupnoj javnosti je postalo jasno da se jedino srpski radikali u Narodnoj skupštini striktno drže važećih propisa i zakona. Ono što DOS-ovska, još uvek aktuelna, vlast (ali verujem, kao i većina građana, ne zadugo) planira da uradi sa ovakvim predlozima i zakonskim projektima, jeste nešto što nam pokazuje, i što ide u prilog našoj tvrdnji i onome što sam više puta izrekla za skupštinskom govornicom, da mi imamo jednu autokratsku vlast, vlast koja se ponaša onako kako joj se prohte, samo zbog toga što je igrom slučaja dobila poverenje građana da vrši tu vlast i što ima, sada rascepkanu na više poslaničkih klubova, skupštinsku većinu od 176 poslanika. Kada smo već kod procedure i kada smo već kod takve tiranije koja se sprovodi sa mesta predsedavajućeg, a koju mi moramo da ispravljamo učeći vas kako izgleda još uvek važeći Poslovnik, jer onaj koji nam predlažete (u sazivu za sednicu za utorak 2. oktobar, za redovno zasedanje, koji smo upravo dobili piše da će ta sednica da se bavi samo vašim najmonstruoznijim predlogom poslovnika koji planirate da uvedete) pokazuje nam kakva je to vlast, i kad se već držimo te procedure, trebalo je da nas obavestite, preko za to nadležne skupštinske službe, da se promenio predsednik Administrativnog odbora. Sada se predviđa da se on drugačije zove, ali ste onda morali da nam kažete da je za predstavnika predlagača određen gospodin Goran Vesić, a ne kako to ovde stoji - Aleksandar Krstić, koji je bio predsednik Odbora, koji je iz sebi znanih razloga podneo ostavku, u vašem kadrovskom tumbanju i premeštanju svojih poslanika. Jedna besmislica stoji u ovom predlogu o izmenama i dopunama Odluke o organizaciji rada Službe Narodne skupštine, u nizu besmislica. Ona koja je najdrastičnija govori o tome da će poslaničke grupe imati mogućnost da angažuju saradnike na određeno vreme, dok traje saziv Narodne skupštine, da obavljaju određene poslove. Postavlja se logično pitanje - da li ti ljudi mogu to po zakonu da ostvare, da li oni, ako su negde zaposleni, mogu da uzmu neplaćeno (ni to ne može po zakonu), da li može da im miruje radni odnos (ne može). Zaista se tu nameće jedno logično pitanje - ako ste vi navikli da svoje kadrove, kandidate za poslanike, skupljate bukvalno sa ulica, po raznim gradovima i opštinama u Srbiji i da ih stavljate na liste DOS-a ili već ne znam kako se zovu, da li vi očekujete da će tako jedna ozbiljna poslanička grupa kako što je SRS da prihvati takav jedan predlog i da se, rukovodeći se vašim metodama rada i takvim načinom angažovanja ljudi, složi sa time da na ovaj način može da ima saradnike za svoj poslanički klub. Ono što meni najviše bode oči je član 15. stav 1. koji se ovom odlukom menja. U tom članu se govori o ostvarivanju, što je inače nadležnost Administrativnog odbora, prava zaposlenih, odnosno poslanika na stalnom radu u Narodnoj skupštini, zatim, poslovima iz oblasti radnih odnosa za sve zaposlene i poslovima u vezi sa, kako stoji, obaveštavanjem domaće i inostrane javnosti o radu Narodne skupštine. To je sve rečeno tako opširno i tako globalno da se postavlja jedno pitanje - ko je taj ko će da određuje na koji način će da idu informacije domaćoj i stranoj javnosti o radu Narodne skupštine, o onome o čemu se ovde raspravlja i o onome što poslanici odlučuju? Mi smo imali do sada, u prilog te teze o autokratskoj vlasti, niz mogućnosti da vidimo na koji način svoju funkciju zloupotrebljava predsednik Narodne skupštine gospodin Dragan Maršićanin. U više navrata, raznim štampanim i elektronskim medijima, gospodin Maršićanin je govorio neistinu o radu u ovoj Narodnoj skupštini, što se tiče rada poslanika opozicije za koje je on rekao da će morati da ih disciplinuje. U prilog tome verovatno ide i Koštuničin predlog, odnosno poslaničke grupe DSS-a, novog poslovnika, u kome samo ne piše da ćete moći da streljate narodne poslanike u Narodnoj skupštini, da nas poređate ovde uza zid, ako vam se ne dopada ono što mi govorimo. (Predsedavajuća: Gospođice Jovanović, upozoravam vas na vreme i na temu.) Tako rade mačkari koštunjaci. Verovatno će narod to videti. Tako rade oni koji se sa njima slažu da u predlog dnevnog reda za redovnu sednicu ne idu neki zakoni i reformski projekti, koje ste obećavali i koji će poboljšati tešku ekonomsku i socijalnu situaciju, ne idu predlozi srpskih radikala, koji su podneti pre tri meseca, da se Dušan Mihajlović, koji je u tesnoj vezi sa kriminalom, u vrhu kriminalne vlasti, smeni sa mesta ministra policije. (Predsedavajuća: Gospođice Jovanović, izričem vam prvu opomenu na osnovu člana 101. Poslovnika Narodne skupštine.) Hvala najlepše za tu opomenu. Verujem da vi, gospođo Mićić, takvi kakvi ste, jedva čekate kada ćete da izglasate ovaj novi predlog poslovnika. Ali, sve se to uklapa u ono što mi tvrdimo za vas i što na svojoj koži, nažalost, oseća ogromna većina građana Srbije, da gore vlasti nije bilo .... (Predsedavajuća: Gospođice Jovanović, izričem vam drugu opomenu.) .... diktatura, najgora moguća .... u ovoj skupštini.
Reč ima narodni poslanika Dragoljub Stamenković.
Za sada su te opomene besplatne, ali počećete kožu da nam derete. Dame i gospodo, Predlogodluke o izmenama i dopunama Odluke o organizaciji i radu Službe Narodne skupštine Republike Srbije predviđa da se znatan deo poslova koji su do sada povereni Upravi prepusti jedinstvenoj službi Narodne skupštine Republike Srbije i to pre svega poslovi finansijsko-materijalni, računovodstveni, poslovi ekonomata, pisarnice, ekspedicije, birotehnički, stenografski, kao i poslovi vezani za korišćenje i održavanje zgrade, prostorija i opreme Narodne skupštine. Možda je to zaista celishodnije, praktičnije, možda je to i dosadašnja praksa u radu Skupštine pokazala, ali moram reći da žalim te ljude koji će sada imati novu upravu, jer njihov šef biće Georgije Marić, visoki funkcioner Demokratske stranke Srbije, a trenutno sekretar Narodne skupštine Republike Srbije, čovek zadužen da pomaže predsedavajućem da ne greši, da Narodna skupština bude ogledalo demokratije, da svi poslanici imaju ista prava i da pomogne predsedniku da zaštiti samog sebe od nepravde koju nanosi poslanicima, pre svega opozicionim poslanicima, a u okviru toga poslanicima Srpske radikalne stranke. Rekoh malopre, ne slučajno, besplatno, jer je gospođica Jovanović dobila dve opomene i to bi otprilike koštalo jednu platu. Nije to sporno, ali je sporno da se ne kažnjavaju poslanici koji ne dođu da rade. Danas nas je možda 130, znači nekih 70, 80 poslanika DOS-a uopšte nije došlo na posao i neće biti kažnjeni, ali subjektivnom procenom predsednika Narodne skupštine biće kažnjavani poslanici koji iznose istinu, koji iznose svoj program, koji ukazuju i kritikuju Vladu za njen rad. Neka je bog na pomoći tim ljudima kojima će Georgije Marić biti šef. S druge strane, savetnik prvog pendreka Savezne Republike Jugoslavije, Zorana Živkovića, znači rezervni ili drugi pendrek, Goran Vesić je predsednik Administrativnog odbora. To je još jedan pokušaj da se kontroliše Narodna skupština i da policajci ili žandari, ima jedna služba koju su sada uveli, žandarska služba, dakle da žandari kontrolišu rad Narodne skupštine. Mislim da se zaista ovog puta radi o neovlašćenom predstavniku predlagača, jer, da se poštuje zakon, Goran Vesić ne bi mogao biti ne predsednik Administrativnog odbora, nego ne bi mogao biti ni narodni poslanik. Sa te strane molim da se Narodna skupština izjasni da li Goran Vesić može biti narodni poslanik, s obzirom da je savetnik ministra unutrašnjih poslova i da li kao takav može biti predsednik ovog odbora, koji nam predlaže ovakve promene. Jedno vreme sam mislio da će ovi neobavešteni i zbunjeni poštovati legitimnost i legalitet, da se zalažu za to, s obzirom da šef njihove stranke i sadašnji predsednik Savezne Republike Jugoslavije insistira na tome, međutim, kada sam video predlog za izmene i dopune poslovnika, sve mi je bilo jasno: tu više nema ničega od njihovih predizbornih obećanja, ali možda neki neobavešteni i zbunjeni ljudi, ljudi koji manje znaju o njima, još uvek veruju u to. Mi u Nišu već odavno znamo to, a naročito posle zadnjih događaja koji su vezani za Milana Lapčevića, člana Glavnog odbora Demokratske stranke Srbije i njegove zloupotrebe u nekim poslovima vezanim za njegovo bivše radno mesto, o čemu ćemo više pričati na lokalnim konferencijama za štampu. Radi se o događajima u Sportskom centru "Čair", gde su do guše umešani članovi Demokratske stranke Srbije i gde se radi zaista o nekim stvarima gde se vidi neprincipijelnost, gde se vidi nešto što smo mislili da krasi neke druge političke stranke, a ovog puta znamo da je takva i Demokratska stranka Srbije. Dame i gospodo, i ovo je jedan od bespotrebnih predloga, koji bi možda bio dobar, da se ne radi o tome da je, mislim, bespotreban u ovom trenutku. Moglo je to da se razmotri u redovnom zasedanju i možda bi bio dobar da šef ove službe neće biti funkcioner Demokratske stranke Srbije, Geogrije Marić.
Nemamo više prijavljenih za diskusiju. Reč ima predsednik poslaničke grupe gospodin Branislav Ivković, prvo javljanje.
Nije dobro kada većina nema osećaj odgovornosti za funkcionisanje celine sistema. Nije dobro kada većina proceni da ne treba da pita manjinu ni o čemu što ona želi da čini, da postupa, da planira, da menja, da usavršava suštinski ili pod znacima navoda. Većina mora da zna da nosi odgovornost za celinu sistema i da ne uključujući manjinu, njeno znanje, njenu procenu, njeno iskustvo, u suštini radi sama protiv sebe. Ova tačka dnevnog reda i sazvana sednica Drugog redovnog zasedanja pokazuje koliko se većina uljuljkala u slavu i moć i u stav da ona može sve da uredi i da je sve to što uređuje normalno jedino ispravno i do tada ništa nije valjalo. Nije dobro što je nešto, što je suštinski dobar potez, urađeno i predloženo bez uključivanja manjine. Ništa DOS-ovsku većinu ne bi koštalo da je pitala opoziciju da da svoje predstavnike da se urede odnosi u okviru Skupštine Republike Srbije i, da kažem, stvori određena autonomija organa Skupštine Republike Srbije u odnosu na izvršnu vlast. Da ste pozvali, dali bismo svoje ljude koji znaju da rade posao i verovatno bi neka rešenja bila preciznije i kvalitetnije urađena. Notorniji primer, primer koji je stvarno za razmišljanje, je odluka gospodina Maršićanina da sazove Prvu sednicu Drugog redovnog zasedanja, na koju je stavljen predlog poslanika Demokratske stranke Srbije da se raspravlja o Poslovniku. Želim da podsetim, taj isti predsednik Skupštine, sedeći za ovim stolom, sazvao je radnu grupu koja je imala prvi sastanak bez predstavnika DOS-a, drugi sastanak sa predstavnicima DOS-a, svaka parlamentarna stranka je dala svoje predstavnike da radimo na poboljšanju Poslovnika i dobili smo karikaturu od demokratije, dobili smo jedan diktatorski poslovnik, o čemu ćemo pričati narednog utorka. Sada o tački dnevnog reda: - poslanička grupa Socijalističke partije Srbije pozdravlja ideju o autonomiji zakonodavnog dela vlasti i u tom smislu apsolutno dajemo podršku ideji da skupštinski organi imaju značajnu autonomiju u odnosu na izvršnu vlast. Dajemo podršku, jer ovih dana vidimo strahovito mešanje vlasti u ovoj državi, posebno između izvršne i sudske vlasti, pa bar da se zakonodavna vlast drži mimo izvršne vlasti. U tom smislu, Socijalistička partija Srbije pozdravlja suštinsku ideju da skupštinski organi imaju punu autonomiju u pogledu izvršne vlasti, izuzimajući naravno one notorne delove usluga, kao što su restoran i vozači. Međutim, zamolio bih predsednika Administrativnog odbora da me sasluša, gospodina Vesića, pošto želim da ukažem na neke stvari, jer bi želeo da imamo određeno razumevanje. Vidite, radeći ovaj deo posla i boreći se da ostvarimo autonomiju skupštinskih organa, mislim da smo zadrli u autonomiju zaposlenih sada u poslaničkim grupama. O čemu se radi? Predlog našeg poslanika Petrića mislim da bi trebalo još jednom da se razmotri. Imala poslanička grupa pet poslanika, imala petnaest ili pedeset, postoje poslovi koji uvek moraju da se obavljaju. A to su poslovi od prijema pošte, distribucije pošte, prenosa informacija, obezbeđivanja iz dokumentacije Skupštine Srbije bitnih podataka za pripremu poslanika za raspravu, do toga da poslanici moraju da imaju znanja iz minulih zakonodavnih rešenja za pripremu za sednicu o nekim budućim rešenjima. Znači, zasigurno postoji obim poslova koji je uvek prisutan, bez obzira da li poslanička grupa ima pet poslanika, 15, 50, 100. Jednostavno, ti poslovi moraju da se rade. Zato bih zamolio da se još jedanput odmeri kolika je validnost amandmana poslanika Petrića, jer on je predložio da Administrativni odbor 1/3 raspodeljuje isto, svim poslaničkim grupama, jer to je taj obim poslova koji se mora vršiti, bez obzira kolika je poslanička grupa. A onda, 2/3 sredstava da ide prema broju poslanika, jer, normalno je, što je više poslanikada je i veći obim poslova,od distribucije materijala, prenosa informacija, obezbeđenja relevantnih podataka iz skupštinskih kartoteka. To je jedna stvar na koju apelujem ovde iz poslaničke grupe. Drugo,pozicija zaposlenih sada u poslaničkim grupama je faktički ostala pod znakom pitanja. To su sve ljudi koji su zaposleni u Skupštini Srbije. Nije valjda da će oni, ukoliko se opredele, nakon usvajanja ove skupštinske odluke,biti odjedanput na određeno vreme? Pretpostavljamo da nije tako. Znači,ako oni ostaju salno zaposleni, to je jedan korektan odnos prema ljudima koji se tu nalaze. Dakle, apelujemo da se prihvati predlog amandmana poslanika Petrića, jednostavno zbog toga što postoje poslovi koji se moraju izvršavati, bez obzira čije grupe,i zato je predloženo 1/3 sredstava da ide fiksno svima, a 2/3 da idu prema broju poslanika. Hvala.
Hvala. Reč ima narodna poslanika GordanaPop - Lazić
Dame i gospodo narodni poslanici, mi, poslanici SRS, nismo posebno zainteresovani za ovu tačku dnevnog reda, u smislu da mi sada poslaničkoj većini uređujemo kako će ona da organizuje službu u Narodnoj skupštini, ali moramo da ukažemo na nešto što je protivno zakonu i na motive koji su doveli do toga da ovakav predlog odluke dođe pred narodne poslanike. Ovaj famozni član 2a, koji poslaničkim grupama u Narodnoj skupštini Republike Srbije omogućava da samostalno organizuju obavljanje stručnih i drugih poslova za svoje potrebe, mene navodi na razmišljanje, pored činjenice da mine znamo koliko ima zaposlenih u Narodnoj skupštini, da postojeća nomenklatura zaposlenih u Narodnoj skupštini ne odgovara poslaničkoj većini, da oni nemaju poverenje u ljudi koje su zatekli u Narodnoj skupštini, pa sada hoće da dovedu sa ulice neke svoje podobne, i ne trebaju njima ljudi sa posebnim radnim iskustvom, jer i na mestima zamenika ministara i pomoćnika ministara sede ljudi koji imaju godinu dana staža, a nisu završili još ni pripravnički ispit. Prema tome, nije u pitanju da treba dovesti sada ljude koji poznaju struku i da se pomogne narodnim poslanicima i poslaničkim grupama da kvalitetnije rade. Bolje bi bilo, umesto što je u rukama sekretara Skupštine sada koncentrisana sva vlast i odgovornost za rad Narodne skupštine,da se razmislilo o tome kako da se pomogne poslanicima, koji su izgubili mogućnost da se vrate na radno mesto odakle su došli, dakle, koji nemaju regulisan status, jer su, recimo, pre toga bili poslanici Savezne skupštine, pa im je isteklo godinu dana od prestanka mandata, i sada nemaju regulisan status, a našAdministrativni odbor neće te ljude da uposli na stalni rad u Narodnu skupštinu i tako im praktično onemogućava njihovo ustavno pravo na zasnivanje radnog odnosa. Mi te ljude teramo da se fiktivno, praktično, prijave Fondu za zapošljavanje, a Skupština i onako, i ovako plaća sve, plaća im punu platu, plaća im doprinose za penzijsko - invalidsko i zdravstveno osiguranje. Skupština nije ni na kakvom gubitku, ali neće sa poslanicima da zasnuje stalni radni odnos. To je nedostatak dobre volje da se poslanicima i poslaničkim grupama, na neki način, pomogne. A ovo ovde je jedna najobičnija farsa. S druge strane, bilo bi takođe dobro kada bismo znali ko je odgovoran kada poslanik zatraži ono što mu je po Poslovniku dozvoljeno, kao što je to bilo po tački dnevnog reda kada smo govorili o izboru nosilaca pravosudnih funkcija. Poslanik Petar Jojić je zatražio od Odbora za pravosuđe uvid u materijal, da vidi da li postoji mišljenje kolegijuma sudijaiz tog suda za svaki predlog, pismeno se obratio i predsedniku Skupštine, i predsedniku Odbora za pravosuđe, međutim, to nije dobio. I, nikome ništa. Mi vidimo već iz ovog predloga novog poslovnika,koji ste nam dostavili, kakve restrikcije slede. Pa zar vi zaista mislite da ćete narodne poslanike da uplašite time što ćete im od plate oduzimati, kada vi po vašem nahođenju smatrate da treba da im izreknete opomenu: 20% za jednu, 50% za dve opomene.
Gospođo Pop Lazić, to je tema dnevnog reda sledeće sednice.
Oduzimanje reči, jedna plata, udaljenje sa sednice, dve plate. Pa mi nismo došli ovde, gospodo, zbog plate, mi smo došli ovde da štitimo interese naroda koji nas je ovde doveo i možemo da radimo i bez plate, možemo odmah da se odreknemo tih plata. Nećete nas na taj način isterati iz Narodne skupštine, niti će bilo ko od nas da se uplaši i da ne izađe za govornicu i da kaže ono što misli, i da vam zalepi etiketu, onakvu kakvu zaslužujete. Od demokratije nema ni - "d", u svemu onome što vi radite.
Izričem vam prvu opomenu, zato što se ne držite teme, i pored mog upozorenja. Reč ima narodni poslanik Goran Cvetanović (po Poslovniku).
Dame i gospodo narodni poslanici, samo bih zamolio predsedavajuću da, s obzirom da je očigledno da većina poslanika nije tu, i da ne samo da ne dolaze zbog dnevnica, nego ne dolaze uopšte da rade bilo šta u Skupštini, da se po članu 93. utvrdi kvorum. Hvala.
Molim narodne poslanike da radi utvrđivanja kvoruma ubace identifikacione kartice u svoje poslaničke jedinice. Konstatujem da imamo kvorum, i pored toga što poslanici SRS koji su zahtevali utvrđivanje kvoruma, nisu ubacili identifikacione kartice. Imamo još jedno javljanje po Poslovniku, jer ima narodni poslanik Gordana Pop - Lazić.
Gospođo predsedavajuća, vi ste čitav minut i po čekali da utvrdite kvorum, što znači da u toku mog izlaganja nije bilo kvoruma u Skupštini, a to znači da Skupština ne radi kada nema kvoruma, jer član 80. stav 2. je sasvim jasan i kaže: "Kvorum za rad Narodne skupštine postoji ako je na sednici Narodne skupštine prisutno više od polovine ukupnog broja narodnih poslanika". Uverili smo se, u momentu kada smo tražili utvrđivanje kvoruma, da kvorum nije postojao. Zbog toga vas molim da mi omogućite da ponovo govorim i da povučete meru opomene, jer sam ovo govorila očigledno u vetar, pošto dovoljna poslanička većina, da bi Skupština radila, nije postojala u Skupštini.
U vreme kada ste vi govorili, kada je narodni poslanik Goran Cvetanović zatražio utvrđivanje kvoruma, kvorum je postojao, a to možete da proverite u stenografskim beleškama. Bilo je 135 narodnih poslanika. Nisam čak bila dužna ni da utvrđujem kvorum, jer po čanu 80. stav 5: "Ako narodni poslanik izrazi sumnju u postojanje kvoruma utvrđenog primenom elektronskog za glasanje, predsednik Narodne skupštine stavlja na uvid računarski izvod prisutnih narodnih poslanika". Prema tome, nisam morala ni da utvrđujem kvorum, ali sam vam ispunila želju. Još jedno javljanje po Poslovniku, gospođa Pop - Lazić, to je zato što ne možete da govorite dva puta.
Gospođo predsedavajuća, tih 135 poslanika su vam ove kartice u poslaničkim jedinicama, recimo u trećem redu, u četvrtom redu, to su kartice poslanika koji nisu prisutni, što znači da neko očigledno zloupotrebljava njihove kartice. Kada već čitate članove Poslovnika, da vam pročitam član 113. stav 2: " Za narodnog poslanika koji koristi identifikacionu karticu drugog narodnog poslanika" (što je očigledan slučaj), "odnosno na drugi način zloupotrebljava elektronski sistem za glasanje, predsednik Narodne skupštine predlaže meru udaljenja sa sednice". Stoga vas molim da utvrdite ko je ove kartice stavio u poslaničke jedinice, ko je za to odgovoran i da mu izreknete meru udaljenja sa sednice.
Kartice o kojima govorite uopšte nisu registrovane, to možete da proverite kod službe. Možete i sami to da vidite na monitoru. Po Poslovniku, reč ima narodni poslanik Dragan Marković.
Poštovano predsedništvo, dame i gospodo narodni poslanici, želim da govorim u vezi člana 93. Poslovnika. Mi smo izgubili jedan radni dan zbog kvoruma, a najveći krivci su poslanici iz DOS-a, jer vas ima 176 i imate obavezu, kao i mi iz Stranke srpskog jedinstva, da prisustvujete na svim sednicama, a ne da dođete samo ujutru, da se upišete i da dođete popodne da uzmete dnevnice. To je jedno. Drugo, veliki broj predsednika opština dolazi službenim automobilom na sednicu, oni uzimaju novac za putne troškove i umesto da ga uplate na žiro račun opštine gde su predsednici, stavljaju ga u svoj džep. Stranska srpskog jedinstva će na sledećoj sednici reći koji su to ljudi. Ti ljudi zarađuju prosečno, sa dnevnicama i sa platom koju imaju u opštini, preko 70 hiljada dinara, jer 2.400 dinara su putni troškovi sa dnevnicama.
Gospodine Markoviću, vaše izlaganje se ne odnosi na član 93. Poslovnika.
Vezano je za kvorum.
Možete samo da prigovorite da ne postoji kvorum.
Mi nemamo kvoruma. Svakog radnog dana nam se dešava da izgubimo dva ili tri sata zbog nedostatka kvoruma. Želim da kažem građanima, pored ovoga, koliko poslanici iz DOS-a zarađuju, a ne poštuju taj novac koji uzimaju od građana Srbije.
Pravo na repliku, gospodin Čedomir Jovanović.
Poštovnao predsedništvo, dame i gospodo narodni poslanici, zamolio bih vas da se vratimo tački dnevnog reda. Gospodinu Markoviću bih savetovao da iskoristi svoju televiziju, pa da na njoj, a ne u ovom prenosu, iznosi neistine, jer su neistine karakteristika programa koji on kontroliše. O tome kako se finansiraju narodni poslanici najmanje prava imate da govorite, jer pre toga treba da kažete kako ste se vi finansirali u prethodnih deset godina i kako ste vi napravili finansijsku imperiju u zemlji koja je propala. Nemojte da nam držite ovde moralne pridike, pustite nas da radimo jer postoje uslovi za nesmetan rad. Što se tiče gospođe Pop - Lazić, ona nije bila u sali dok je govorila. Verujte da je i to moguće u parlamentu, obzirom da se ni tada kao ni sada niste registrovali. Ipak vas opominjem da nećemo dozvoliti ruiniranje parlamenta i pozivam vas da argumentima doprinesete konkretnoj raspravi. Hvala. (Nataša Jovanović, sa mesta: Tražim reč po Poslovniku.)
Ne možete, vi ste izazvali repliku. Po Poslovniku, reč ima Nataša Jovanović.
Gospođo Mićić, zaista ne razumem vaše ponašanje. Opomenuti ste nekoliko puta od strane poslanika SRS-a, najpre od gospodina Nikolića, da morate striktno da se držite još uvek važećeg Poslovnika. Ovo čudo što vi spremate, videćemo kako će i kada da se primenjuje. Gospođo Mićić, budite malo strpljivi, nemojte da izazivate toliki revolt među poslanicima, ionako ste omraženi lik u srpskoj javnosti. Vi kršite član 1. Poslovnika, koji govori o načinu ostvarivanja prava i dužnosti narodnih poslanika. Vi nas ometate u našim propisanim mogućnostima da ostvarimo prava i dužnosti narodnih poslanika. Taj član ste prekršili onog momenta kada ste sa mesta predsedavajućeg dobacili gospođi Gordani Pop-Lazić da vi znate zbog čega se ona drugi put javlja po povredi Poslovnika, što vi nikako ne možete da znate. Sasvim drugačija ličnost, neki sasvim drugi koeficijent inteligencije mora da sedi na tom mestu da pronikne misli Gordane Pop-Lazić...
Gospođo Jovanović, izričem vam drugu opomenu zbog uvrede koju ste mi naneli i vodite računa kako se izražavate.
Pa vi samo to i možete, to ste naučili za osam meseci. Hvala.
Gospođica Jovanović je reklamirala povredu člana 1, koji kaže da se ovim poslovnikom uređuje organizacija i rad Narodne skupštine Republike Srbije i način ostvarivanja prava i dužnosti narodnih poslanika. Šta je tu povređeno? Istina je da su ovim poslovnikom zaista su utvrđena prava i obaveze. Razumete: član 1. kaže da se ovim poslovnikom utvrđuju prava i obaveze. Da li je tačno da se utvrđuju prava i obaveze, prava i dužnosti? (Nataša Jovanović, sa mesta: Čitajte.) Bilo bi dobro da ih i vi poštujete, mnogo bismo bili efikasniji u radu. Izvolite, gospodin Marković po Poslovniku.
Poštovano predsedništvo, dame i gospodo narodni poslanici, reklamiram Poslovnik, član 99. Gospodin Jovanović pominje zadnjih deset godina, kao i šta sam ja radio. Ja sam privatni preduzetnik 20 godina. Vi ste drugi Marko Milošević. Marko Milošević je 12 godina, otac je njegov bio na vlasti...
Gospodine Markoviću, izričem vam opomenu zbog uvrede koju ste naneli narodnom poslaniku Čedomiru Jovanoviću.
Vi ste drugi Marko Milošević, vi imate deset odela "pal zileri", koja koštaju od 1.300 do 1.700 maraka, imate dva džipa, gospodine Jovanoviću, imate 20 momaka u obezbeđenju. Zahvaljujem.
Gospodine Markoviću, javili ste se po Poslovniku, a u stvari koristite pravo replike. Pri tome ste ponovo izazvali pravo replike, pa ima pravo na repliku gospodin Čedomir Jovanović. To je, koristeći pravo po Poslovniku, izazvao Dragan Marković, narodni poslanik.
Poštovano predsedništvo, dame i gospodo narodni poslanici, svoje pravo za repliku iskoristio, bih da još jedanput apelujem, ako ne na sve vas, a onda bar na onaj razumni deo ovog parlamenta, i zamolio bih, da se vratite raspravi. Nisam poznavao gospodina koga je moj kolega poslanik pomenuo. Ne mogu da procenim u kojoj meri sam nalik njemu. Neka to sudi javnost. Sve što ste izrekli kao argumentaciju čista je neistina i to mnogo više govori o vama nego o meni. Hvala.
Po Poslovniku, gospodin Nikolić.
Mislim da lice koje trenutno vodi Narodnu skupštinu neprekidno povređuje Poslovnik i to član 99. To moram ukratko da obrazložim. Ovakvim načinom vođenja Narodne skupštine vi osnovna ljudska prava povređujete, gospođo Mićić, barem pravo da smo svi jednaki pred vama. Vi niste izrekli predsedniku poslaničke grupe DOS-a ni jednu opomenu, a ipak je rekao za televiziju, a čijom uređivačkom politikom, odnosno koju vodi gospodin Marković, da je to televizija koja seje laži. Vama je to normalno. Ako izađe predstavnik vladajuće većine, pa sve što on izgovori, to je normalno, to je tačno. Čim izađe poslanik koji nije na vlasti, koji je u opoziciji, čekate svaku reč koju će da izgovori. Gospodin Marković je uporedio Čedu sa Markom Milošević. Kažete da je to uvreda, Čeda kaže da je uvreda, mislim da je uvreda. Pre bi Dejan Mihajlov sada mogao da bude Marko Milošević. Pre, pre, jer mama je tu, nije mama na drugoj strani. Ona što ima na ustavu mačku, to je sada mama. Pa, ako ćete da dozvolite vređanje, zakažite jednu sednicu u utorak, gde će poslanici da se vređaju, da vređaju jedni druge, isključite prenos, da napravimo ovde ršum, da jedni drugima kažemo sve, pa ko Japanci kada u pauzi tuku figuru direktora. Kada izađemo iz ove sale oznojeni, mirni, sređeni, adrenalin u redu, završili smo posao, rekao je svako svakome šta misli i idemo dalje. Vi provocirate nas poslanike opozicije da mnogo grubljim rečima, mnogo grubljim načinom, kažemo ono što nas tišti, samo da ne bi ispalo da se nečeg bojimo. Nisam ni rođen, ni vaspitavan, niti sam decu vaspitavao, niti sam živeo u okruženju gde se koriste grubi izrazi, preterano grubi. Ja to ovde moram, kao što moraju svi poslanici opozicije. Hoću da vam kažem da nemam razloga da se vas plašim. Vaše pretnje sa ove govornice ne dotiču se srpskih radikala. Možete svašta, rekli su vam, možete svašta. Mi ćemo da odgovaramo najgrubljim rečima, rečima koje ne bismo koristili da smo u većini. Zato što vi to tražite. Svako od vas ovde, evo Milkakoja ništa u Srbiji ne predstavlja, zašto mi dobacuje? U stanju je da izađe ovde i da preti. Kome da preti? Predstavniku SRS-a? Pa naš život 12 godina je borba za bolje odnose u Srbiji. Nekada na jednoj, nekada na drugoj strani, uopšte nije važno. Gde si bre bila Milka 12 godina, pravila kuću na ulici za vreme... (Predsedavajuća: Vreme, gospodine Nikoliću, izašli ste da reklamirate povredu Poslovnika, proteklo je vreme, razumela sam vaše obrazloženje.) ... dok smo mi ratovali. Zato vas molim gospođo Mićić, razumem da senzore za uvrede, povrede, odstupanja od dnevnog reda držite neprekidno uključene. I kada je poslanik vlasti za govornicom, i kada je poslanik opozicija za govornicom. Kada biste samo jednom izrekli opomenu bilo kome iz vladajuće većine, izašao bih za govornicu pa bih rekao da vi niste takvo zlo kakvo sada tvrdim da jeste. Pošto vi to nikada nećete uraditi, jer vi to i ne smete, vi ste slučajno ovde poslanik. Malo sa Zapada...
Gospodine Nikoliću, da li ste završili, četvrti je minut, povreda Poslovnika, izašli ste da reklamirate povredu Poslovnika, a svesno ga kršite.
Onda ostajem pri tvrdnji, da kada god Maršićanin ne sme da nastavi sednicu, on tu postavi veće zlo i od sebe samoga. To veće zlo je Nataša Mićić, potpredsednik Skupštine.
Gospodine Nikoliću, šta da vam kažem, sami ste priznali da koristite ovde uvredljive izraze i neistine. Naravno da to obavezuje da vam se izriču i opomene. Druga neistina koju ste izrekli za ovom govornicom je da nisam izricala opomene poslanicima DOS-a. Proverite u službi i videćete da niste u pravu. Žao mi je, možda niste bili prisutni. To što vi dobijate više opomena i više mera, što vam se izriče, to je iz prostog razloga što ste eksperti za sve, javljate se po 23 za svaku tačku dnevnog reda. Sami ste rekli da morate da vređate, da izazivate, samim tim dovodite do toga da imate i najveći broj opomena. Vi ste izazvali, gospodine Markoviću, vi ste se javili malopre po Poslovniku, dva puta ste tako napravili i izazvali ste repliku na koju je gospodin Jovanović imao pravo. Reč dajem narodnom poslaniku Slobodanu Pavloviću, a sledeći prijavljeni za diskusiju je narodni poslanik Petar Jojić.
Dame i gospodo narodni poslanici, zaista sam sada hendikepiran, prijavio sam se pre 48 minuta i posle ovoga svega što je izrečeno očigledno neću imati uslova da kažem sve što sam nameravao. Neću narodu da pominjem ni Marka Miloševića, niti da upoređujem nikoga sa njim. Nisam se ni prijavio da nekoga od vas vređam. Ne znam, zaista, koliko gospodin Čeda Jovanović ima džipova, odela i svega ostalog. Ne znam ni ko ima 37 hiljada platu od poslanika, kako tvrdi gospodin Marković. Ono što znam sigurno, a to je i ono što sam rekao na početku Osmog vanrednog zasedanja Narodne skupštine Republike Srbije, to je, da vas podsetim, da i ova tačka dnevnog reda koja je danas na razmatranju, dakle Predlog odluke o izmenama i dopunama Odluke o organizaciji i radu Službe Narodne skupštine Republike Srbije, kao i one prethodne četiri tačke, da vas podsetim, liči na onu narodnu "dok kuća gori, baba češlja vunu", a to dokazuje i ova današnja rasprava. Dakle, ovo nije bio, ni po sadržaju ni po dometima, razlog za sazivanje i razmatranje na vanrednoj sednici. Ovo nije, naravno, ni sistemski zakon, nije ni odluka koja će rešiti sva pitanja koja imamo u funkcionisanju parlamenta. Ali, u svakom slučaju, iako tehničke prirode, ta rešenja mogu da dovedu u neke nepovoljne prilike funkcionisanje poslaničkih grupa, parlamenta i službi koje opslužuju poslanike i poslaničke grupe. Moram da kažem da to gledam pre svega u duhu da li smo mi sa tog stanovišta, oko organizacije službe, ravnopravni kao opozicioni poslanici i poslaničke grupe. Moram da vam kažem da neka rešenja ne idu u tom pravcu, mada ovo što je predstavnik Administrativnog odbora, odnosno predsednik, gospodin Vesić objasnio šta je stanovišteOdbora može na neki način da delimično otkloni ono što sam hteo da kritikujem i da predložim druga rešenja. Tu pre svega mislim na član 2a. i na član 18. Prof. dr Bane Ivković izneo je stanovište poslaničke grupe SPS-a, a govorili su i poslanici SRS. Naš poslanik Perić će, kada budemo vodili raspravu o pojedinostima, posebno obrazlagati njegov amandman na ovaj član. Mislim da bi parlamentarna većina, odnosno Administrativni odbor, trebalo još jedanput da to pogleda i mislim da ima uslova da se prihvati taj amandman, čime bi se otklonile i ove kritike koje upućujemo opravdano, ne radi kritike, već radi ravnopravnosti položaja svih poslaničkih grupa, a posebno opozicionih, u radu parlamenta. U tom slučaju mislim da i poslanička grupa SPS može da prihvati odluku u celini. Drugi član ili druga primedba - ja nisam podneo amandman na član 18, a očigledno je da sam napravio grešku, možda je trebalo da to uradim. Ali, pošto nisam, pitam predlagača ili sekretara Skupštine pošto se on ovde akcentira. Član 18. glasi: "Preuzimanje zaposlenih u Službu Narodne skupštine Republike Srbije urediće se sporazumno, između sekretara Narodne skupštine Republike Srbije i direktora Uprave za zajedničke poslove republičkih organa". Dakle, radi se o očiglednom preuzimanju u Službu Narodne skupštine, znači to su radnici iz Uprave za zajedničke poslove. Moje pitanje glasi -da li se ovo treba odnositi i na druge republičke organe i institucije, koji nisu u Upravi za zajedničke poslove, a možda takvih slučajeva i ima, a ako ih ima, oni treba da budu sankcionisani, i da li se ovo odnosi i na period koji će doći i da se u Službu Narodne skupštine mogu preuzimati i radnici drugih organa Uprave Republike Srbije.
Reč ima narodni poslanik Petar Jojić, a sledeći je Slobodan Janjić.
Dame i gospodo narodni poslanici, u odnosu na Predlog odluke o izmenama i dopunama Odluke o organizaciji i radu Službe Narodne skupštine Republike Srbije, želim da istaknem sledeće: Prvo, naš parlament bi morao istinski da postane najvažnija institucija vlasti i političkog pretresanja i odlučivanja u državnom uređenju naše republike. Ovaj parlament treba i stvarno da predstavlja nosioca i izraz narodnog suvereniteta i u njemu mora biti koncentrisana zakonodavna vlast. Drugo, parlament mora da obrazuje svoja pomoćna radna tela, čiji zadatak mora biti da pripremaju predloge i prethodno pretresaju mnoga pitanja iz nadležnosti parlamenta da bi parlament mogao efikasnije da radi. Međutim, javlja se tendencija da ova tela odlučuju o izvesnim pitanjima, to jest da se pretresa u tzv. malim parlamentima i odlučuje mimo parlamenta, a parlament služi samo za pokriće. Treće, dame i gospodo narodni poslanici, naš parlament nije dovoljno prilagođen stvarnosti i potrebama parlamentarnog, demokratskog, dinamičnog i savremenog društva u novonastalim okolnostima. Ne smemo dozvoliti da se parlament zatvara od očiju javnosti i da zapadne u opsadno stanje Vlade i njenih uredbi, jer, u protivnom, naš parlament će izgubiti na značaju koji bi trebalo da ima u ovom vremenu. Kao i u drugim zemljama sa usavršenim parlamentarnim sistemom i naš parlament mora biti savremena institucija demokratskog društva. Njegov je istorijski zadatak da to i postane, zbog ogromnog značaja za Republiku Srbiju, i potrebo je pretvaranje parlamenta u odlučan faktor zakonodavne vlasti. Četvrto, naš parlament, i svi pomoćni organi i službe, mora tako biti organizovan da se narodnim poslanicima omoguće maksimalni uslovi rada kako bi sa uspehom izvršavali svoje funkcije. Zbog toga se moraju razraditi i organizovati na najbolji mogući način sve službe koje će biti na raspolaganju parlamentu. Posebno imam primedbe na dve adrese gde sam se obraćao i pismeno i usmeno. Na te dve adrese sam uputio zahtev da mi se, kao narodnom poslaniku, dostave mišljenja o izboru nosilaca pravosudnih funkcija. Međutim, do današnjeg dana, nisam dobio te podatke jer je Odbor za pravosuđe to odbio i oglušio se o to, kao da nisam ni tražio. Da su narodni poslanici dobili mišljenja kolektiva i kolegijuma sudova i mišljenje Ministarstva pravde i kolektiva odakle dolaze kandidati, ne bi se dogodilo da nam dolaze ljudi koji nemaju ni najelementarnije uslove za postavljanje i izbor na najodgovornije pravosudne funkcije u našoj republici. Prema tome, ne bi se desilo da nam dolaze na rukovodeća mesta u pravosuđu ljudi koji su polagali sa šesticom na Pravnom fakultetu i studirali od 10 do 15 godina, a ne oni koji imaju odlične ocene i stručni su i sposobni. Verujem da vlast zna da u sudovima postoje i stručni i sposobni ljudi sa dubokim iskustvom, koji su mogli da zauzmu određene pozicije. Ne bi se dogodilo, niti bi narodni poslanici tada glasali, da su blagovremeno dobili podatke o svim kandidatima. Ovako, to je prikriveno i nismo bili u mogućnosti da damo kompletnu ocenu i saglasnost na izbor pojedinih kandidata. (Predsedavajuća: Gospodine Jojiću, molim vas da se vratite na temu.) Dame i gospodo, u odnosu na član 18. želim da istaknem sledeće: postavlja se jedno delikatno pitanje - da li se može tako ozbiljna stvar prepustiti sekretaru Narodne skupštine i direktoru Uprave za zajedničke poslove republičkih organa, da sami odlučuju o razmeštaju i preuzimanju radnika. Ovo pitanje ima toliku težinu i važnost u ovom trenutku i mnogi su zabrinuti za svoju egzistenciju i opstanak u Narodnoj skupštini i u službama, i ne bi se smelo. Ovde moraju nadležna radna tela Skupštine da učestvuju i da odlučuju, jer će doći do zloupotrebe i prekoračenja ovlašćenja. Bojim se da će se na štetu zaposlenih ipak neke stvari odvijati mimo pravičnosti, što bi apsolutno bila greška ovog parlamenta, da to uradi. Što se tiče člana 8, gde se formira kabinet predsednika Narodne skupštine, sektori za pripremu, tu su tri sektora: sektor za pripremu i obradu sednica Narodne skupštine, sektor za poslove radnih tela Narodne skupštine i sektor za organizacione i administrativne poslove. Smatram da je ovo glomazno i da će ovo samo množiti administraciju i ni u kom slučaju neće imati tolike koristi niti će pomoći efikasnosti rada parlamenta. Hvala lepo.
Reč ima narodni poslanik Slobodan Janjić, a sledeći prijavljen je Dragan Čolić.
Vratite vreme, još nisam počeo. Dame i gospodo narodni poslanici, odmah nakon konstituisanja ove skupštine menjali ste Poslovnik o radu, smatrajući da ćete i ovim restriktivnim zatvoriti usta srpskim radikalima, da narodu ne predočavaju kakva ste vi vlast. Pošto to niste uspeli nakon četiri - pet meseci, razgolićeni ste do kraja. Vaše nečasne radnje su svaki put kad radikal izađe za skupštinskom govornicom. Mi tačno građanima prenosimo kakva ste vi vlast. Sada ste potrošili pozamašna sredstva, jer je trajalo danima usvajanje ovog poslovnika. Nakon nekoliko meseci ćemo ponovo danima vama da ispunjavamo muzičke želje, sada će novi poslovnik, još restriktivniji, sa još restriktivnijim odredbama. Ne znam da li ste predvideli i smrtnu kaznu, pošto vam Evropska unija traži da je ukinete. Vi ćete poslovnikom datražite 20 godina robije za poslanike koji iznose istinu o vama. (Predsedavajuća: Gospodine Janjiću, upozoravam vas da se vratite na temu.) Gospođo Mićić, tema je ono što od nas traže građani Srbije. Ovakve papire ćete pisati sve vreme, i taj poslovnik koji budemo doneli neće vam odgovarati, jer koliko god nas budete kažnjavali, mi ćemo sa više žara građanima da otvaramo oči. Umesto da sada raspravljamo o tome što narkomafija, u sprezi sa državom, sa državnim organima, hara Vranjem...Vranje je postalo Kolumbija za šiptarsku narkomafiju. (Predsedavajuća: Gospodine Janjiću, izričem vam prvu opomenu i podsećam vas da ste se javili ovde, kao stručnjak, da diskutujete o Predlogu odluke o izmenama i dopunama Odluke o organizaciji rada Službe Narodne skupštine.) Možete vi meni da izričete deset opomena, ali meni su važnija deca Pčinjskog okruga koju šiptarski teroristi napadaju i podvrgavaju dejstvu narkotika, nego ovi vaši bezvredni papiri. Jedan dečiji život u Pčinjskom okrugu vredi više nego sve ovo što vi pričate. Sprega države i šiptarske mafije je takva da je to neprimereno. (Predsedavajuća: Gospodine Janjiću, izričem vam drugu opomenu zato što, i pored mog upozorenja da se vratite na temu dnevnog reda, i dalje govorite mimo teme.) Onda, zaslužujem i treću. Umesto da diskutujemo zašto nam se radnici u "Zastavi" ubijaju posle vaših mera u "Zastavi", mi pričamo o nekom poslovniku koji ničemu ne služi. Da li ima treće ili da produžim? (Predsedavajuća: Gospodine Janjiću, zna se kako se stavlja na dnevni red neka tačka, pa predložite, a sada ste izašli da govorite o ovoj tački dnevnog reda.) Mi smo mnogo predloga podneli pre više meseci, ali nikako da dođu na dnevni red. Vama je važno da gospoda iz "srebrne afere" - Karleuša, gospodin Grof, koji je bio zaštićen, i ostali učesnici "srebrne afere", o čijim kriminalnim radnjama postoji dokaz u sudu u Vladičinom Hanu, ostanu zaštićeni. Izvršili ste blokadu svih medija. (Predsedavajuća: Gospodine Janjiću, oduzimam vam reč zato što ste, pored mojih molbi i upozorenja i dve opomene, i dalje pričali mimo teme dnevnog reda. Molim vas da napustite govornicu.) Zahvaljujem.
Reč ima gospodin Tomislav Nikolić - povreda Poslovnika.
Povredili ste Poslovnik, član 99. Gospodin Janjić je i počeo da govori o tački dnevnog reda, a vi ste ga uvredili i izazvali da on posle govori o svemu što ga tišti i zbog čega kao narodni poslanik ne može da ćuti. Naravno, vas poslanici poslaničke većine nisu pažljivo slušali, ali ja sam vas pažljivo slušao. Vi ste uvredili poslanika Janjića, jer ste mu dobacivali dok je govorio, iako na to nemate pravo. Rekli ste mu: "Gospodine Janjiću, za ovu govornicu ste izašli kao stručnjak, da govorite o Odluci o izmenama i dopunama Odluke o organizaciji rada Službe Narodne skupštine Republike Srbije". Gospođo, ili gospođice Mićić (ne delujete mi kao gospođa),za vas je gospodin Janjić narodni poslanik. On za vas nije stručnjak, on je za vas lice koje je narod poslao u ovu skupštinu da govori o tačkama koje su na dnevnom redu. Trebalo bi da je stručnjak taj koji sedi sa vaše leve strane. To je, uz sekretara Odbora tačke koja je na dnevnom redu, jedino stručno lice koje u ovoj raspravi na bilo koji način učestvuje. Vama stručnjak može samo sugestijama da kaže da li poslanik ima ili nema pravo kada ukaže na povredu Poslovnika. Za vas gospodin Janjić nije stručnjak koji je izašao za ovu govornicu. Tražim da Narodna skupština izrekne meru gospođi ili gospođici (pre gospođici, ne verujem da je neko pogrešio) Nataši Mićić, najpre opomene, a to će onda uticati na vas, gospođo Mićić, da kada vidite leđa jednom poslaniku za vas on bude narodni poslanik, a da vas uopšte ne interesuje iz koje je poslaničke grupe.
Prvo, dužna sam da odgovorim. Za mene Slobodan Janjić jeste narodni poslanik i mislim da sam mu dala kompliment time što sam mu rekla. Smatram da je neko, svaki put kada se javi za reč, stručan za tu oblast, za tu temu dnevnog reda. Samo sam rekla - javili ste se da kao stručnjak govorite o ovoj temi dnevnog reda. Samo da podsetim - jedan minut diskusije košta 1.000 dinara. Znači, to je 1.000 dinara jednog poreskog obveznika. Zna se način, a to je takođe utvrđeno Poslovnikom, kako se stavlja na dnevni red tačka koja vas tišti. Pošto je poslanik gospodin Tomislav Nikolić predložio da se stavi na glasanje da li sam ja povredila Poslovnik tako što sam izrekla opomene gospodinu Janjiću.... (Tomislav Nikolić, sa mesta:Zato što si mu dobacivala.) Da,što se tiče dobacivanja i da ne mogu da prekinem narodnog poslanika, član 98. stav 2: "Niko ne može prekidati govornika, niti ga opominjati, osim predsednika Narodne skupštine, u slučajevima predviđenim ovim poslovnikom." Prema tome, koristila sam to svoje pravo. Stavljam na glasanje primedbu narodnog poslanika Tomislava Nikolića da sam izvršila povredu Poslovnika iz člana 99. Za 47, protiv 105, uzdržanih nije bilo, nije glasalo 18,od ukupno 180 narodnih poslanika, čime je Narodna skupština donela odluku da nisam izvršila povredu Poslovnika. Za reč se javio narodni poslanik gospodin Dragan Čolić.
Dame i gospodo narodni poslanici, očigledno je da se danas na dnevnom redu sednice Narodne skupštine Republike Srbije nalazi predlog Administrativnog odbora o izmenama i dopunama Odluke o organizaciji rada Službe Narodne skupštine Republike Srbije, kao nešto što je od vitalnog značaja za građane Srbije. Niste imali šta drugo, pa da biste popunili prazninu u dnevnom redu vanrednog zasedanja, ubacili ste ovu tačku. Kaže naš narod: "Rodilo se, valja ga ljuljati", pa bar mi, poslanici SRS-a, koji ozbiljno pristupamo svakoj tački dnevnog reda, treba da kažemo šta mislimo o ovakvom predlogu. Ako je u ime predlagača predlog obrazložio Goran Vesić, niko drugi do predstavnik izvršne vlasti, onda nam je veoma jasno da izvršna vlast želi apsolutnu kontrolu rada parlamenta, apsolutnu kontrolu nad svime što čini Narodnu skupštinu. Za trenutak bi neko neupućen mogao da pomisli da ste vi demokrate koje žele da unaprede rad poslaničkih grupa, naročito opozicionih, da im omoguće sredstva da bi mogli da zaposle lica koja bi pružila određenu pomoć u radu. Šta će biti sa tim ljudima kada poslanička grupa eventualno prestane da postoji, da li će ih čekati radno mesto i da li im zakon to garantuje? Kažete da će sekretar Narodne skupštine, koji je vaša slika i prilika, biti nalogodavac službama Skupštine. Mogu da zamislim kako će to biti; sekretar koji, kada mu se narodni poslanik obrati, kaže - neću da razgovaram, kao da je on iznad funkcije narodnog poslanika, kao da on nije lice koje treba da se stavi u službu svim poslanicima Narodne skupštine.On se ne ponaša kao sekretar Narodne skupštine, nego kao sekretar DOS-a. To je vaše shvatanje demokratije, kao i sve ono što spremate novim poslovnikom koji će znatno umanjiti prava narodnih poslanika - samo restrikcije, zabrane, neimanje sluha za različito mišljenje, za opoziciono mišljenje. Vas Ustav ne interesuje, zakone kršite, vršite tiraniju većine, možete da izglasate šta god hoćete. Kada god neko od poslanika opozicije iznese nešto istinito, argumentovano, da vas zaboli, vi koristite glasačku mašinu, koja i ne razmišlja, već postupa dresirana po nalogu izvršne vlasti. Ništa nema od vaše demokratije. Vi, gospodo, polako zavodite diktaturu. Ne želite opoziciju, a posebno vam smeta Srpska radikalna stranka. Stepen demokratičnosti jednog društva ogleda se pre svega u odnosu prema političkim protivnicima. Vaš odnos prema nama, predstavnicima naroda, pokazuje da nam predstoje najcrnji dani parlamentarizma u istoriji ovog naroda.
Reč ima narodni poslanik Aleksandar Vučić, a posle njega narodni poslanik Stevan Kesejić.
Dame i gospodo narodni poslanici, moram odmah da kažem da nisam ekspert za unutrašnju organizaciju, ali kao i svaki pravnik, sa nešto višim prosekom od onih koje ste birali za sudije i predsednike sudova, čini mi se da bih mogao da diskutujem o ovoj temi, a da oni koji sede iza mene ne pokušavaju da ismevaju ono što će neko izgovoriti. Dakle, smatram pre svega da ovim aktom i u najspornijem članu 2a donosimo jednu odredbu koja nije dobra za Narodnu skupštinu i koja nije dobra za narodne poslanike. Nije dobra iz prostog razloga što bi u Narodnoj skupštini, bez obzira na to ko je na vlasti, trebalo da postoje stručni ljudi, ljudi koji će biti dodeljivani poslaničkim grupama i ljudi koji će svoj posao na najbolji način obavljati. Dakle, ako je potrebna pomoć u pripremi amandmana, u bilo kojem drugom administrativno-tehničkom poslu, dovoljni su ti ljudi koji su najčešće završili pravni fakultet, koji znaju da obavljaju taj posao, da ga obavljaju za svakoga podjednako, na profesionalan i stručan način. Čini mi se da ste tako govorili i u izbornoj kampanji, a ovim članom se predviđa upravo nešto drugo. Ovim članom želi vlast, želi režim da kaže - ne, ne sviđaju nam se ovi koji sede u Narodnoj skupštini Republike Srbije, oni su zaposleni ranije, mi želimo da dovedemo svoje, neke druge, oni će biti na plati, a onda ćemo čak, srazmerno brojčanoj zastupljenosti poslaničkih grupa, mi određivati kako i na koji način će oni biti zastupljeni, odnosno koliko će svaka poslanička grupa imati pravo da dovede svojih ljudi, odnosno svojih članova. To je nešto što ponovo predstavlja izuzetak i što nije bio primer u Narodnoj skupštini Republike Srbije u prethodnih nekoliko godina, onih diktatorskih, kako vi to volite da kažete. Evo, sada je stigla demokratija, ali to se sve manje primećuje, posebno po unutrašnjim aktima, unutrašnjim pravnim podzakonskim aktima koje donosimo, a koje donosimo, čini mi se, na uštrb interesa građana Srbije, ali pre svega narodnih poslanika. Ono što ste predvideli kao poslovnička rešenja, ljudi da znate, znam da će vaši mediji preneti sve i svašta, ono što je potpisalo 40 i nekoliko poslanika DSS-a, to je jedna prava katastrofa. To nikada u Srbiji nikome nije palo na pamet da takav poslovnik donese. To je jedan užas sakojim će se građani Srbije suočiti, već u naredni utorak, ali ljudi tako nešto nikada nikome nije palo na pamet da donosi kada je reč o ovoj vrsti unutrašnjih pravnih akata. Takva ograničenja za poslanike, pa kao da se ne biraju poslanici, dovoljno je da izaberemo šefove poslaničkih grupa, a da mi ostali poslanici i ne dolazimo u Skupštinu. Zašto nas je narod birao, ne treba da budemo ovde. Isto tako možete, imajući u vidu disciplinu u poslaničkim grupama, da donesete žetone ili one štapiće, sa kojima se i moj sin igra kada broji i računa, eto, tako da kažete - toliko ih ima na ovoj strani, a toliko na onoj strani. Potpuno neverovatne i sumanute stvari se čine. Vidim da to razumeju neki poslanici vlasti, ali ne mogu da razumem zašto to rade, zašto to na takav način čine i zašto se izvršna vlast ovde meša u donošenje odluka preko predstavnika Administrativnog odbora itd. O čemu je tu reč? Mislim da mi moramo i ovakvim unutrašnjim aktima da pokazujemo toleranciju, pre svega govorim većini, da pokazuje toleranciju prema poslaničkoj manjini, prema skupštinskoj opoziciji, prema opoziciji u narodu, da oni moraju da imaju ista prava, a ne manja i ne da se sve koristi, pa čak i srazmerno broju narodnih poslanika da se određuju stručni saradnici itd. Da vidimo samo kako će se regulisati radni odnosi, gde će da miruje staž, ko će da preuzima radnike, kako ćete da ih vraćate na druga mesta itd. Pravimo jednu izuzetno komplikovanu proceduru. Razumeju to ljudi koji su ovde u Skupštini, a ima ih i u redovima vlasti i u redovima opozicije više od pet-šest godina, koji to dobro znaju, da je to veliki problem, a ne razumem zašto to radimo. Rekao bih još jednu stvar o članu 15. stav 1. koji se menja. Osvrnuo bih se na poslove u vezi sa obaveštavanjem domaće i inostrane javnosti o radu Narodne skupštine. Ako će se to obavljati na način na koji je to do sada činjeno, tako što će jedino merili biti koliko košta parlament, a da podsetim poslanika koji to ne zna i koji je malopre izgovorio ovde da 1.000 dinara košta minut, sat vremena u Narodnoj skupštini, nemojte da zaboravite da je sa potpuno istim argumentima, ali ti ljudi treba da čitaju knjige, kada je reč o Skupštini, izlazio Hitler i njegova Nacional-socijalistička partija. Neću time da poredim, već samo kažem da bi neki trebalo da pročitaju knjige ... (Predsedavajuća: Pet minuta i 20 sekundi.) Završavam. Dakle, to bi morali da porede i da znaju da takve stvari ne govore. Narodna skupština je vrhovno zakonodavno telo, narod nas je ovde izabrao i mi moramo da raspravljamo o svemu i mnogo je bolje da to ovde činimo nego bilo gde drugde i mnogo su manji troškovi nego svih ostalih državnih organa. Rekao bih još nešto, da upravo zbog ovoga, zbog ovakvih akata, zbog te hajke koja se vodi pre svega protiv Srpske radikalne stranke, ali i svih koji opoziciono misle, nije ni čudo što je narod počeo drugačije da razmišlja. Jučerašnji izborni rezultati, pre svega iz Bograda, ali i iz nekih drugih gradova Srbije, Užica, gde su radikali skočili za preko 100%, a DOS pao za trećinu, pokazuju kakvo je narodno raspoloženje i kako će se kretati. Iskoristio bih priliku da se u ovom trenutku u ime Srpske radikalne stranke zahvalim svim ljudima na poverenju.
Molim narodnog poslanika Vučića da iskoristi priliku i da poštuje i Poslovnik. Reč ima narodni poslanik Stevan Kesejić.
Dame i gospodo narodni poslanici, ova četvrta tačka dnevnog reda ovog Osmog vanrednog zasedanja je u stvari zakrpa jednom vremenu, koje je trebalo da bude za DOS-ovsku većinu, koje je trebalo da odmeri snage u Narodnoj skupštini i da se eventualno prikaže građanima kako je, eto, u DOS-u sve noramalno i sve u redu. Zbog toga je ovo farsa stavljanjem na vanrednu sednicu ovako naizgled beznačajnih predloga, ali u stvari u ovim beznačajnim predlozima krije se jedna zamka koju građani Srbije tek treba da osete, a naravno preko svojih narodnih poslanika koji sede u Narodnoj skupštini, pre svega opozicionih poslanika. Predlog o organizaciji Narodne skupštine predviđa uglavnom da će se onaj deo dosadašnjeg rada Uprave koji je obavljan u Skupštini, dati u nadležnost Narodne skupštine. Međutim, da li je to tako? Smatram da je to samo napisano na ovom papiru, a u stvari da se ovde igra jedna druga igra. Izvršna vlast potpuno preuzima nadležnost poslanika, odnosno nadležnost Narodne skupštine. Na ovaj način parlamentarizam polako, ali sigurno, nažalost, napušta ovaj parlament. Stavljanje u ruke sudbine zaposlenih u Narodnoj skupštini sekretaru Narodne skupštine, koji je danas ovde aktuelan, to je pravo samoubistvo za sve zaposlene u Narodnoj skupštini, jer se do sada pokazalo da je to potpuno jedan nesposoban čovek. Predsednik Skupštine Maršićanin dosta često morao je sam da trči u kabinet, da donosi materijal koji je ovde bio neophodan, a bio je spreman za sazivanje, odnosno za dnevni red, sećate se, to je bilo u nekoliko navrata. Naravno, ne možete se vi svega sećati, imate neki put kratak spoj, tamo gde je potrebno da se misli, ali, seća se onaj ko je odgovoran za to. Najodgovorniji za sve ovo stanje jeste predsednik Narodne skupštine i većina narodnih poslanika u ovom parlamentu, dakle,dosmanlije koji uživaju u tome da nesposobni ljudi upravljaju i rade u Narodnoj skupštini. Dakle, ovaj predlog govori o tome, a posebno sporni član 2a koji je ovde stalno spominjan, koji ukazuje upravo na to da je cilj u stvari da se poslanicima, opozicionim poslanicima, odnosno poslaničkim grupama opozicionih partija, želi podmetnuti, odnosno namestiti tobože stručnjak koji će biti tumač, saradnik, savetnik, od strane režima. Jer,kako se može i pretpostaviti da će neko doći na privremeni rad u Narodnu skupštinu, kada znamo da ovaj saziv neće trajati duže od godinu dana? I dokle god DOS ne bude sišao sa vlasti,niko pametan neće prihvatiti da dođe na privremeni rad u Narodnu skupštinu, kada zna da će mu radno mesto biti ugroženo i zbog toga što će veoma brzo biti donesen novi zakon o organizaciji Narodne skupštine, a i zbog toga što će mu svakodnevno zvocati i nadletati iznad glave sekretar kakvog mi danas imamo. Zbog toga je potpuno neozbiljno da se privremeno zaposli u poslaničkom klubu neko stručan i neko sposoban, ko će moći poslanicima da pruži pravu uslugu, koja bi bila zaista stručna.
Molim vas, obratite pažnju na vreme, poslaniče Kesejiću.
Hvala, i zaista ste ljubazni, jer evo, vidite, nisam izbačen, i jako me začudilo. Izvršna vlast ovde preuzima nadležnost, ali isto tako, daju se i veća ovlašćenja i ministrima, koji će preko svojih savetnika rukovoditi radom Narodne skupštine. Takav jedan protivzakoniti akt sigurno da će doprineti da Narodna skupština radi još gore nego što je do danas radila i da će opozicioni poslanici, donošenjem novog poslovnika o radu Skupštine, biti u situaciji da ovde ne budu samo opominjani i isterivani,nego da, eventualno, budu i streljani [[Poslanik iz sale traži pravo na repliku.]]
A koji je osnov za repliku? Po geografskim pojmovima ne dajemo pravo na repliku, znate koliko puta sam se ja uzdržala kada je Vojvodina pomenuta, nemate pravo na repliku. Reč ima narodni poslanik Miroljub Veljković.
Poštovani narodni poslanici, konačno smo dobili jedan kapitalni dokument, posle poplave reformskih zakona koje smo usvojili ovde u Skupštini i posle nezapamćenog prosperiteta u zemlji Srbiji, ostalo nam je još da uredimo kako će da funkcionišu portirnice, otprema pošte, restoran. Znači, sve smo uredili, još samo ovo da uredimo, i tek sada vidim šta je bio pravi razlog da se sazove ova vanredna Skupština, jer to je , složićete se sa mnom, izuzetno bitno i važno u ovom trenutku u Srbiji. Šta smo hteli ovim dokumentom, šta su predlagači hteli ovim dokumentom? Oni su hteli,bože moj, da pokažu nespojivost izvršne i zakonodavne vlasti. Međutim,trebalo bi ovde da popričamo o jednoj malo opasnijoj pojavi. Mi u ovom parlamentu, u ovim skupštinskim klupama, trenutno imamo mnogo ljudi koji obavljaju razne funkcije u izvršnoj vlasti. Tako imamo pomoćnikaministara, zamenika ministara, raznih savetnika, članova, ko zna koliko je agencija ova vlada već formirala. Vidim u najavi da ćemo tek početi sa formiranjem tih agencija, i sada, zamislite situaciju, član vlade, savetnik u vladi, treba da kritikuje zakonski predlog vlade u ovom parlamentu. Ako mi da neko primer u svetu, primer jednog parlamenta gde je to zakonski dozvoljeno - nije ni kod nas, doduše, zakonski to dozvoljeno, ali vas ni do sada Ustav i zakon nije obavezivao na tako nešto. Evo, na primer, gospodin Vesić, svi znamo da je pomoćnik saveznog ministra policije, ili savetnik, nije bitno, savetnik saveznog ministra policije, i pored toga što ne bi smeo da bude ni narodni poslanik, on je štaviše i predsednik Administrativnog odbora. Hajde dignite ruke, koliko vas je u izvršnoj vlasti? Mnogo, skoro svi ste se rasporedili, moguće da vam je neka strina, baba, tetka, ali to je isto, pazite,treba sada napadati strinin ili svastikin predlog. Pripremili ste vi nama, doduše, pored ovog kapitalnog dokumenta, za drugo redovno zasedanje, jesenje, kao jedinu tačku dnevnog reda i drugi kapitalni dokument - izmene i dopune poslovnika.Pre pet- šestili sedam meseci, menjali ste već jednom poslovnik, i to je bio jedan od najrestriktivnijih poslovnika u svim parlamentima.
Gospodine Veljkoviću, imaćete prilike o tome da govorite, molim vas da se vratite na temu dnevnog reda.
U kontekstu ove tačke, pričam o kapitalnim dokumentima, posle serije reformskih zakona, koje je ova ekspertska vlada dala, posle jednog stvarno nezapamćenog prosperiteta u ovoj našoj zemlji, znači, ovo je mnogo bitno, upravo i hvalim predlagače i ovog predloga odluke. Znači, to je otprilike u ciklusima okošest - sedam meseci, pa ćete nam menjati poslovnik, znači, oko nove godine. Par poslanika je to reklo, moguće je da neće biti baš odmah streljanja, ali između tri i sedam godina, recimo, za početak, za opomenu gospođe Mićić ili gospodina Maršićanina,otprilike tako će to funkcionisati. Sasvim na kraju, gospodo narodni poslanici, očito i danas, odnosnoočito je , kad god gospođa Mićić vodi zasedanje ovog parlamenta, da dođe do velikih problema, i kao razlog vidim, izgleda da je gospodin Maršićanin ponovo povređen i nešto bi u tom smislu trebalo preduzeti, jer često odsustvovanje gospodina Maršićanina pravi još veće probleme, nego kada on predsedava ovoj skupštini.
Zahvaljujem. Reč ima gospodin Žarko Obradović.
Neću biti dug, zbog nestrpljenja koje postoji u skupštinskoj većini, da se ovo zasedanje što pre završi. Kolege poslanici,poštovano predsedništvo, i ova tačka dnevnog reda, bar prema načinu kako je započeta, po mom mišljenju pokazuje i jedno dvostruko lice koje postoji kod skupštinske većine. Naime,usta su puna reči,fraza, izraza, koji govore o slobodi govora, demokratičnosti i slično, a na svakom koraku se primenjuju drugi aršini. Videli smo danas da je na dnevnom redu zasedanja Skupštine Srbije izuzetno važno pitanje, a predloženo je da se diskusija poslanika skrati po ovoj tački dnevnog reda. Inače, ovo vanredno zasedanje i ova tačka sama po sebi ne bi bili sporni, i ova odluka, ako je stvarno namera predlagača bila da se izvrši još preciznija podela između zakonodavne i izvršne vlasti i unutar zakonodavne vlasti reše neka otvorena pitanja. Naime, nije sporno da postoji potreba usklađivanja odredaba ove odluke koja reguliše rad i organizaciju Službe Narodne skupštine, obzirom da su neki poslovi, koji su bili sastavni deo rada Narodne skupštine tokom vremena jednostavno prestali, kao što je rad delegacije Narodne skupštine u Skupštini SFRJ, a očigledno postoji potreba da se pojedine odredbe ove odluke izmene i usklade sa Poslovnikom o radu Narodne skupštine. Takođe, nije sporno ni da se ovo razgraničenje, u odnosu na izvršnu vlast još preciznije utvrdi, obzirom na sve ono što izvršna vlast sada u Srbiji radi, ovo vladanje uredbama, donošenje neustavnih odluka, mešanje u rad pravosuđa i slično. Ono što je sporno, u čemu se vidi taj dvostruki aršin, ta dva lica, što ova odluka, po mom mišljenju, nije dovedena do kraja. Ako se stvarno želeo nezavisan položaj Narodne skupštine Republike Srbije u odnosu na izvršnu vlast, onda je ova odluka trebalo taj princip da sledi do kraja, da ne ostavlja deo poslova u nadležnosti Uprave za zajedničke poslove, nego da jedinstveno reši sva pitanja koja su od bitnog značaja za funkionisanje i rad Skupštine. Imam prava da sumnjam i ne mogu otkloniti sumnju da deo poslova koji ostaje u Upravi za zajedničke poslove može voljom vladajuće većine i izvršne vlasti, koja ima podršku u Skupštini Srbije, biti iskorišćena i u druge svrhe koje, naravno, odgovaraju potrebama DOS-a. Ovom odlukom praktično cela služba Skupštine se stavlja u funkciju one poslaničke grupe, odnosno one skupštinske većine, a u ovom slučaju to je DOS, koja će predložiti lice koje će biti izabrano za sekretara. Zašto ovo kažem? Mi ćemo posle ove odluke imati praktično neravnopravnost svih zaposlenih. Ako odluka bude usvojena, zaposleni u poslaničkim grupama se stavljaju u situaciju da imaju alternativu da zadrže radni odnos i prava koje proističu iz toga odnosa ili da budu u situaciji da stupe u radni odnos sa poslaničkom grupom. Možete i sami zamisliti u kojoj će situaciji biti ti ljudi. Ako to bude izmenjeno, i mi ćemo kao poslanička grupa drugačije reagovati. Ovo govorim zato što, ako se stvarno želi ravnopravnost poslaničkih grupa, odnosno isti uslovi za rad svake poslaničke grupe, bilo bi logično da svaka poslanička grupa, u skladu sa određenim kriterijumima, ima jedno, dva, tri ili više lica koja tu rade, koja su iz dela zaposlenih Skupštine Srbije, a da u zavisnosti od potreba Skupštine, odnosno te poslaničke grupe i iznosa sredstava, koji svaka poslanička grupa dobije na osnovu određenih kriterijuma, poslanička grupa može da angažuje određeno lice. Ovo govorim iz razloga jer postoji objektivna situacija da neka poslanička grupa na sledećim izborima neće ispuniti cenzus potreban da bude predstavljena u Skupštini. Logično je da za ta lica, ukoliko bi bila stalno zaposlena u Skupštini, to ne utiče na njihov radni odnos. U suprotnom, ta lica bi bila dovedena objektivno u situaciju da im prestaje radni odnos i samim tim se postavlja pitanje njihove egzistencije. Mislim da se u odnosu na rešavanje ovog pitanja može naći nešto što može koristiti svim poslaničkim grupama. Mislim da je odluka trebalo da ide do kraja, u smislu da Narodna skupština obuhvati ovom odlukom i ona druga bitna pitanja od značaja za rad Skupštine. Hvala.
Hvala. Reč ima narodni poslanik, gospodin Srboljub Živanović.
Dame i gospodo narodni poslanici, danas je na dnevnom redu Predlog odluke o izmenama i dopunama Odluke o organizaciji i radu Službe Narodne skupštine Republike Srbije. Vidite, danas se u ovoj zemlji na Balkanu dešavaju i ružne i tužne stvari. Vi posle 5. oktobra želite da izbrišete prošlost, da bi prikazali sadašnjost, ali ne možete izbrisati prošlost, jer prošlost su Dušan Mihajlović, Gašo Knežević, prošlost vam je i predsednik Vlade gospodin Đinđić.
Gospodine Živanoviću, to što govorite nema veze sa temom dnevnog reda. Upozoravam vas da se vratite na temu.
Prošlost vam je gospodin Jožef Kasa. Znači, sve je ovo sada prošlost, a prošlost je, u stvari, vama i sadašnjost. U ovom domu vi više ne možete istinu reći, jer ako hoćete istinu reći, morate dobiti opomenu ili bilo koji drugi vid zabrane javne istine, umesto da se u ovom domu bavimo problemima kojih je ova zemlja puna, a tu su problemi privrede, poljoprivrede, problemi zdravstva, gde danas u zdravstvenim ustanovama i bolnicama više ne možete izvesti ni jednu operaciju. Ovih dana je štrajk seljaka. Znači, veliki problemi, a vi ih ne rešavate. Vi probleme želite da sakrijete, jer nemate rešenje za njih i zato donosite ovakve zakone, o kojima želite da raspravljamo.
Gospodine Živanoviću, ovo nije vaša konferencija za štampu, izričem vam opomenu na osnovu člana 101. i molim vas da se vratite na temu.
Sekretar Narodne skupštine preuzima ne sebe velike ingerencije. Da li se neko ovde zapitao, ne želim da vređam nikoga, čak ni ovog čoveka koji sedi pozadi mene, da li je taj čovek sposoban da na sebe preuzme toliki teret, koji vi želite da mu stavite na njegova mala pleća? Prevshodno, da li je taj čovek zdravstveno, fizički i psihički spreman da se suoči sa ovakvim problemima? U čelanu 15, odnosno u članu 8, znači stari član 12, vi ovde organizujete da sve ingerencije preuzimate i delite na četiri organizacione jedinice, a to su- Kabinet predsednika Narodne skupštine, Sektor za pripremu i obradu sednica Narodne skupštine, Sektor za poslove radnih tela Narodne skupštine, Sektor za organizacione i administrativne poslove. Vidite da li vi idete putem štednje? Da li idete putem nekog ozdravljenja? Da li idete putem brzog rešavanja problema. Kao što se vidi, želite što više vaših podanika da zaposlite uNarodnoj skupštini. Hvala.
Pošto više nema prijavljenih poslanika za diskusiju, reč ima gospodin Nikolić kao predstavnik poslaničke grupe, treće javljanje.
Dame i gospodo narodni poslanici, pošto je rasprava na kraju, želeo bih da još jednom osporim pravo, i u pogledu zakonitosti, i u pogledu morala i u pogledu nespojivosti zakonodavne i izvršne vlasti, pravo Administrativnom odboru da, predstavljen ovakvim predsednikom Administrativnog odbora, dostavlja Skupštini ovakav predlog. Ovde se radi o radnopravnom statusu mnogih lica, ovde se radi o ko zna još čemu što će isplivati kasnije u toku primene ovakve odluke o izmenama i dopunama odluke. Međutim, postavlja se jasno pitanje: da li nam ovaj predlog dostavlja izvršna vlast ili ovo zakonodavna vlast reguliše na koji će način uspešnije i ubuduće obavljati svoje poslove? Predsednik Administrativnog odbora, onaj koji je ovde obrazlagao predlog, je savetnik saveznog ministra unutrašnjih poslova. Znači da je negde u rangu pukovnika policije. Nama ovde pukovnik policije dostavlja predlog kako ćemo mi ubuduće u Narodnoj skupštini da radimo. Vi znate, kada policija predloži kako će da se radi, obrišite reč demokratija, pa napišite neku drugu reč. Poslanik Vesić je najneredovniji poslanik u Narodnoj skupštini Republike Srbije i to razumem. On ima mnogo poslova u ministarstvu policije, inače ne bi odsustvovao. Ovde se pruža prilika da čovek, malo drugačiji čovek nego što je gospodin Vesić, stekne čak izvesnu popularnost. Postavlja se pitanje, da li je predsednik Administrativnog odbora na stalnom radu u Skupštini ili u policiji, kao što ćemo za mnoge zaposlene sada postavljati pitanje, gde će imati stalni rad. Kao što nekoliko poslanika SRS-a, zbog tvrdoglavosti i isterivanja vlasti, diktature vlasti, ne mogu da budu poslanici na stalnom radu u Narodnoj skupštini, a Narodna skupština im isplaćuje sve prinadležnostii sve obaveze koje proističu iz Zakona o radnom odnosu. Samo ne mogu da se zovu poslanici na stalnom radu u Skupštini. Ako je predsednik Administrativnog odbora stalno zaposlen u policiji, onda on nema šta da traži u skupštinskim klupama. Neću da nipodaštavam ni jednu profesiju, portir u skupštini opštine ne može da bude odbornik, a ne savetnik, a ne stručni saradnik, a ne šef odeljenja, a ne šef kabineta ili kakve sve funkcije druge mogu da postoje. Ne može pukovnik policije, koji radi svakog dana u policiji, da bude narodni poslanik i ne može da bude predsednik Administrativnog odbora. Ne može ljudi, kako neke stvari nećete da prihvatite? Neka bude i general, želim mu u ovakvoj vlasti što viši čin, jer će narod duže da ga pamti. Kada bi nešto pročitao, znao bi šta je Mirabo rekao Bomaršeu. To preporučujem gospodinu Vesiću. Gledate ubuduće da učinite sve što je u vašoj moći da vas narod što pre zaboravi, da vam se narod ne sveti. Neće ići na dobro ako nam uredbe, odluke, poslovnike predlaže Administrativni odbor, na čijem je čelu pukovnik policije ili da kažem predstavnik izvršne vlasti. Prožima izvršna vlast Narodnu skupštinu Republike Srbije, jedan pomoćnik ministra prosvete sedi u klupama. Da li je to tačno ili nije? Ne moramo uopšte da se prebrojavamo, dovoljan je jedan da promeni sve odnose u Narodnoj skupštini. Ljudi, zakon je jasan i rigorozan, ne znam zašto ga ne poštujete, toliko se funkcija otvorilo pred DOS-om i nemate dovoljno ljudi. Šta će vam to da duplirate, triplirate funkcije. Dovoljno je funkcija za sve vas, nemojte da kršite zakon. Uopšte ne smatramo da je ovaj predlog na bilo koji način relevantan za razmatranje u Narodnoj skupštini. Mogao je tako da nam ga potpišei Dušan Mihajlović, ministar unutrašnjih poslova.... (Predsedavajuća: Vreme.) ...na isti način, (završavam, hvala), na isti način kao što je potpisao i savetnik ministra unutrašnjih poslova. Zašto to nećete da shvatite? Šta ako se to sve jednog dana promeni? A šta ako se jednog dananađete u situaciji da budete u opoziciji? Kada god je bilo teško boriti se protiv socijalista u ovoj skupštini, nije bilo poslanika Demokratske stranke. Oni su više voleli da opstruiraju rad Skupštine. Nije tačno, nego su ovde bili ljude, nije tačno da su odavde na isti način, kao i vi nas, iznosili ljude. Nije tačno, nego su terali u zatvor ko se pobuni protiv vlasti. To je bilo teško vreme i tada se nisu ljudi bavili opozicionom borbom. Niko osim radikala. Preporučujem vam, na zenitu ste vlasti, svakog dana sve niže padate, razmišljajte o tome...
Gospodine Nikoliću, izričem vam prvu opomenu zbog prekoračenja vremena, koje ste prekršili pored mog upozorenja, sedmi minut je.
Završavam. Za neke od vas znam da nećete više biti ni u kakvoj vlasti. Da bar vi koji znate da ste ovde bili slučajno jedno vreme, razmišljajte o tome šta vam spremaju kada ne budete sa njima. Hvala.
Konstatujem da nemamo više prijavljenih za diskusiju. Pravo na repliku, narodni poslanik gospodin Goran Vesić.
Mislio sam na kraju rasprave da se javim za reč, da objasnim poslanicima koji su izneli opravdane primedbe, da te primedbe su u stvari regulisane ovde. Želeo bih da kažem nešto gospodinu koji ovde propoveda moral. Danas je godinu dana od kako ste otišli sa vlasti, 24. septembar je. [[Aplauz.]] Kada budete govorili o tome ko ima pravo da sedi ovde, treba da znate da o tome odlučuju građani i RIK. To je jedna stvar. Drugo, vi koji ste oteli stan od dva ara u centru Beograda, kao potpredsednik Vlade, iako imate kuću u Kragujevcu, koju prodajete već nekoliko godina, o moralu nemate prava da pričate. Vaš moral, Nikoliću, je izgubljen tada. Pošto ste toliko dugo u vlasti, morali biste da znate da Savezno ministarstvo unutrašnjih poslova nema činove. To je trebalo da znate, jer ste bili savezni poslanik, ali to vi ne znate. Vi ste ovde čovek za zle stvari, zao čovek koji služi samo da bi nekoga napao, nekome nešto podmetnuo. Gde god budete nešto rekli, kome god budete nešto rekli, stajaće iza vas ta dva oteta ara u centru Beograda, koje ste oteli od ovog naroda, otkupili za par hiljada maraka kao potpredsednik Vlade. Znam da vam nije teško, pa vi da imate morala stideli biste se toga. Srećom, stiže Zakon o ekstraprofitu, pa ćete platiti kaznu koju morate da platite. (Tomislav Nikolić, sa mesta: Izričem vam opomenu.)
Gospodine Nikoliću, vi ste izazvali repliku. Završnu reč ima kada završimo po amandmanima. Ne možete tako da se predomišljate. (Tomislav Nikolić, sa mesta: Povreda Poslovnika.) Povreda Poslovnika, gospodin Nikolić. Nadam se da nećete zloupotrebiti ovo javljanje gospodine Nikoliću.
Povredili ste član 99. Poslovnika. Prethodni poslanik je govorio o meni veoma negativno, lažno me predstavlja u očima javnosti, koja me mnogo bolje zna nego što on to misli. Nikome ništa nisam oteo, nikada kuću u Kragujevcu, niti sam prodavao, niti ću da je prodajem. Dovršavam je ovih dana. Ja sam napravio i tu kuću, Gorane Vesiću, mnogo toga sam u životu napravio, za razliku od tebe. Preporučujem ti da pročitaš Lambroza, i naći ćeš sebe. Hajde da stanemo ovde jedan pored drugoga, pa nek narod kaže ko je majmun, hajde.
Pravo na repliku, narodni poslanik Goran Vesić. [[Žagor u sali.]]
Ne kaže se tako, nego Lanbroza, ali pošto ste položili samo dva ispita Pravnog fakulteta i studirate 20 godina Pravni fakultet, ima vremena, naučićete.
Prelazimo na odlučivanje o amandmanima. Na preambulu Predloga odluke amandman je podneo Administrativni odbor. Pošto je Zakonodavni odbor prihvatio amandman Administrativnog odbora, konstatujem da je ovaj amandman postao sastavni deo Predloga odluke. Na član 2. amandman je podneo narodni poslanik prof. Borislav Pelević. Pošto je Administarativni odbor prihvatio ovaj amandman, a Zakonodavni odbor smatra da je rešenje sadražno u amandmanu pravno moguće, konstatujem da je i ovaj amandman postao sastavni deo Predloga odluke. Na član 2. amandman je podneo narodni poslanik Radojko Petrić. Administrativni odbor i Zakonodavni odbor nisu prihvatili ovaj amandman. Da li podnosilac amandmana želi reč? (Da.) Reč ima narodni poslanik Radojko Petrić, u svojstvu podnosioca amandmana.
Poštovani poslanici, mi smo videli da je Administrativni odbor predložio da poslaničke grupe samostalno organizuju i obavljaju stručne i druge poslove za svoje potrebe, samim tim da mogu za te specifične poslove angažovati određeni broj radnika, izvršilaca. U principu, to je dobro. Međutim, Odbor predlaže da se budžetska sredstva koja se za tu namenu obezbeđuju dele srazmerno broju poslanika, koliko koja poslanička grupa ima, u odnosu na ukupan broj poslanika. Podneo sam amandman jer smatram da to nije dobro rešenje i iz razloga što jedan broj, jedan deo poslova je isti za sve posalničke grupe, pa da li ima pet poslanika, 10 ili 150. Zato sam predložio da to ne bude jedini kriterijum - broj poslanika - jer ako iskreno želimo i ravnopravnost i da te poslaničke grupe mogu obavljati deo poslova, odnosno organizovati stručne službe da im pripremaju deo poslova, onda stvarno treba primeniti i drugi kriterijum da se ta sredstva raspodele. Uzmimo na primer poslaničke grupe koje su sad formirane, imaju pet ili 8 poslanika. Znači, imaće pravo na dva posto sredstava ili tri posto. Šta mogu sa tim da učine? Zaista ne mogu ništa učiniti. Smatram da u cilju pravičnosti treba primeniti kombinovani metod, moj predlog se svodi na sledeće - da jedna trećina od ovih sredstava koja se obezbede u budžetu za ove namene, da se podele ravnomerno svim poslaničkim grupama, a dve trećine srazmerno broju posalnika u toj grupi u odnosu na ukupan broj poslanika. Znači, primenili bi jedan zaista korektan princip da se omogući svakoj poslaničkoj grupi da može organizovati te poslove, ali opet ona poslanička grupa koja ima više poslanika, ima i veći obim poslova, da dobije nešto više sredstava. Da napomenem da ovim predlogom uopšte ne protežiram SPS, čiji sam član, ovaj amandman, i ako se prihvati i ako se ne prihvati, za našu poslaničku grupu neće neke korekcije proizaći iz toga, ali hoće za ove manje poslaničke grupe. Zato mislim da ima mesta da se ovaj kriterijum primeni, znači da se amandman prihvati.
Hvala, gospodine Petriću. Da li se još neko prijavljuje za reč po ovom amandmanu? (Ne.) Imamo opet kršenje Poslovnika.
Gospođo predsedavajuća, dame i gospodo narodni poslanici, mislim da je ovde napravljena povreda Poslovnika od strane predsedavajućeg po članu 133. jer je po završenom pretresu u načelu trebalo staviti na diskusiju, odnosno na odlučivanje u načelu, obzirom da je bilo dva amandmana. Jedan je prihvaćen koji ulazi u sklopu ovoga kao sastavni deo, a drugi amandman, podnesen od kolege poslanika, nije prihvaćen, što znači da je ovde povređen član i da se trebalo prvo izjasniti u načelu, pa onda otvoriti raspravu u pojedinostima o ovom drugom amandmanu.
Smatram da nije prekršen Poslovnik jer u skladu sa članom 153. ovde se vodi jedinstven pretres i to je stav 2: - Predlog poslovnika, deklaracije, rezolucije, preporuke, odluke ili zaključka može podneti predlagač zakona, u pisanom obliku, sa obrazloženjem. Stav 2: Predlog akta iz stava 1. ovog člana prethodno se dostavlja narodnim poslanicima i o njemu se otvara jedinstveni pretres. Prema tome, nije došlo do povrede Poslovnika. Izvolite, povreda Poslovnika gospodin Nikolić.
Mislim da niste dobro procenili da li je Poslovnik povređen ili nije. Na ovu odluku ne može da se primeni stav 2, nego stav 3. istog člana. U postupku donošenja propisa i drugih, opštih akata koje donosi Narodna skupština, shodno se primenjuju odredbe ovog poslovnika o donošenju zakona. Ukoliko to za pojedine vrste akata ovim poslovnikom nije drugačije uređeno. Za ovu uredbu nije drugačije uređeno ni na koji način, ova uredba nije zaključak, nije preporuka, ovo je akt po kome će biti regulisani mnogi odnosi u Narodnoj skupštini, pa čak i lična primanja, odnosno nova zapošljavanja, lična primanja zaposlenih i o tome kako će biti svrstani, u koje sektore, koliko će nadležnosti ko imati. Ovo je akt koji ne može da se podvede pod akt iz stava 2. i ne može da se vodi o njemu jedinstvena rasprava.
Ovo je akt koji se podvodi pod stav 1. člana 153. Poslovnika Narodne skupštine, koji sam već pročitala. Znači, predlog poslovnika, deklaracije, rezolucije, preporuke, odluke i zaključka, znači odnosi se i na odluku. Stav 2. govori da se za ove vrste akata vodi i otvara jedinstven pretres, a to što stoji u stavu 3. jeste u stvari to što je za pojedine vrste akata, ove koje sam navela, je Poslovnikom drugačije određeno. Da li se neko po amandmanu gospodina Radojka Petrića javlja za reč od ovlašćenih učesnika u raspravi po amandmanima? (Ne.) Stavljam na glasanje amandman koji je podneo narodni poslanik Radojko Petrić. Za 43, protiv 110, uzdržan jedan, nije glasalo 24 od 178 narodnih poslanika. Konstatujem da Narodna skupština nije prihvatila predloženi amandman. Na član 2. amandman je podneo Administrativni odbor. Pošto je Zakonodavni odbor prihvatio ovaj amandman, konstatujem da je i ovaj amandman postao sastavni deo Predloga odluke. Na član 6. amandman je podneo takođe Administrativni odbor. Pošto je Zakonodavni odbor prihvatio amandman Administrativnog odbora, konstatujem da je i ovaj amandmanna član 6. postao sastavni deo Predloga odluke. Predlog da se posle člana 6. dodaju novi članovi 6a. i 6b. Administrativni odbor je podneo amandman kojim predlaže da se posle člana 6. dodaju novi članovi 6a. i 6b. Pošto je Zakonodavni odbor prihvatio amandman Administrativnog odbora, konstatujem da je i ovaj amandman postao sastavni deo Predloga odluke. Na član 9. amandman je podneo narodni poslanik mr Radojko Petrić. Administrativni odbor i Zakonodavni odbor nisu prihvatili ovaj amandman. Da li poslanik želi reč? (Želi.) Dajem reč narodnom poslaniku Radojku Petriću, u svojstvu predlagača amandmana na član 9.
Poštovano predsedništvo, poštovani poslanici, u dosadašnjoj Odluci je predviđeno da zvanje pomoćnika sekretara, republičkog savetnika i savetnika Narodne skupštine može steći radnik koji ima visoku školsku spremu i najmanje deset godina rada na tim poslovima, uz uslov da je pokazao dobre rezultate na tom radnom mestu. To što se traži visoka sprema i dobri rezultati, to je logično. Ali, tražiti za ova radna mesta da mora minimum deset godina staža da bude, zaista je preterano. Ljudi za četiri godine završe fakultet. Za ministra se ne traži radni staž od deset godina i uspešno radi. Moj amandman se svodi na to da sam predložio da umesto deset godina bude minimum od tri godine, pod uslovomda je radnik inteligentan, ambiciozan, radan, da se dokazao na tim poslovima. Međutim, ceneći okolnost da je Zakonom o radnim odnosima u državnim organima zaista predviđeno da treba deset godina staža na tim poslovima, da je to akt jače pravne snage, povlačim ovaj predlog, ali sa apelom da, kad budemo donosili novi zakon ili vršili izmene u Zakonu o radnim odnosima u državnim organima, to imamo u vidu.
Konstatujem da je narodni poslanik Radojko Petrić povukao amandman, koji je podneo na član 9. Na član 16. amandman je podneo Administrativni odbor. Pošto je Zakonodavni odbor prihvatio amandman Administrativnog odbora, konstatujem da je ovaj amandman postao sastavni deo Predloga odluke. Pošto smo završili jedinstveni pretres o Predlogu odluke i odlučivanje o amandmanima, da li predstavnik predlagača želi reč? (Želi.) Reč ima predsednik Administrativnog odbora, narodni poslanik Goran Vesić, u svojstvu predlagača.
U vezi amandmana koji je podneo gospodin Radojko Petrić, želeo bih samo ukratko da kažem, a to će i razjasnite neke dileme koje su imali neki poslanici SPS-a - sve poslaničke grupe imaju zaposleno lice koje je sekretar poslaničke grupe, a koga plaća Narodna skupština. Status tih lica nije sporan. Ta lica se neće plaćati iz novca koji će dobijati poslanička grupa. To su zaposleni u Službi Narodne skupštine. Svaka poslanička grupa ima pravo na to lice. Novac koji će dobiti poslanička grupa, srazmerno zastupljenosti u Narodnoj skupštini, ona može da iskoristi da angažuje lica koja želi, na način na koji ona hoće, po ugovoru o delu, kako god ona hoće, koja će pomoći poslaničkoj grupi da se stručno pripremi za rasprave. Time bih i odgovorio na primedbe koje su postavljene o tome dasada lica koja su angažovana u poslaničkim grupama ne znaju koliko će novca imati. To su lica koja su zaposlena, koja ostvaruju svoja prava iz radnog odnosa ovde i koja će na osnovu toga imati sve prinadležnosti. To je jedno. Drugo, što se tiče amandmana koji je podneo gospodin Petrić - zašto nismo prihvatili jednu trećinu? Zato što svaka poslanička grupa već ima jedno lice. Znači, od novca koji će dobiti ona može da angažuje još jedno lice, tako da ni jedna poslanička grupa neće biti uskraćena. To je jedini razlog zašto smo odbili vaš amandman. Razlog što je odbijen drugi amandman je u tome što je u suprotnosti sa Zakonom o radnim odnosima. Inače, imali smo zaista volju da ga prihvatimo, kao što smo prihvatili amandman gospodina Pelevića. Želeo bih da kažem da ovaj akt zaista znači odvajanje zakonodavne od izvršne vlasti. Zaposleni u Narodnoj skupštini Republike Srbije će preći u Službu Narodne skupštine. Trenutno je njihovnaredbodavac, organizaciono - disciplinski, bio direktor službe za zajedničke poslove republičkih organa, a sekretar Narodne skupštine je bio finansijski, funkcionalno i on je bio taj koji je raspolagao budžetom, znači potpisnik sredstava. Sasvim je logično da ta lica disciplinski i organizaciono budu pod sekretarom Narodne skupštine. Sekretar Narodne skupštine se bira ovde. Ako poslanici nisu zadovoljni sekretarom, uvek mogu da izaberu nekog drugog. Znači, postoji potpuna kontrola poslanika nad Narodnom skupštinom. Mislim da ne postoji ni jedan argument koji bi rekao da izvršna vlast može da se upliće u rad zakonodavne vlasti. Mislim da je ovo akt koji to potpuno odvaja. U vezi sa primedbom koja je data na član 18, a to je preuzimanje iz Uprave za zajedničke poslove republičkih organa u novoosnovanu službu Narodne skupštine - svi zaposleni će biti preuzeti. Ni jedan zaposleni neće ostati bez posla. To nije intencija ovoga. Prvo će Administrativni odbor doneti akt o sistematizaciji. Taj akt o sistematizaciji će biti, pošto su tu predstavnici skoro svih poslaničkih grupa, a meni je žao što nisu svi, akt na osnovu koga će sekretar Narodne skupštine rasporediti zaposlene. Prema tome, svi zaposleni će biti preuzeti. Mi smo morali odlukom da predvidimo način na koji će zaposleni iz jedne organizacione jedinice preći u drugu organizacionu jedinicu, ništa više. Što se tiče samog Administrativnog odbora, iskoristiću da samo u jednoj rečenici kažem, pošto se ovde pominjalo da će Administrativni odbor oduzimati imunitet, ja sam predsednik Administrativnog odbora još samo mesec dana. Tu sam privremeno kao predsednik. Mi smo na prošloj sednici Administrativnog odbora, pošto vidim da imaju primedbe poslanici koji ne učestvuju u tom radu, pokrenuli inicijativu za zauzimanje stava Vrhovnog suda Srbije, povodom poslaničkih imuniteta. Za predstavnike odbora određena su dva poslanika iz vladajuće većine i jedan poslanik iz opozicije - SPS-a. Mi ćemo zajedno ići tamo i tražićemo od Vrhovnog suda da zauzme obavezujući stav u vezi sa imunitetima, kako bi to bilo obavezujeće za sudove i kako bi to bio i putokaz za nas. Prema tome, na taj način ćemo jednom zauvek, mislim na mnogo bolji način nego što je do sada rađeno, kada se nisu znala nikakva pravila, rešiti problem imuniteta. Što se tiče prekršajnih prijava, što se tiče privatnih tužbi, Odbor je na prošloj sednici o tome zauzeo stav. Mislim da je stav vrlo povoljan za poslanike.To će svi saznati. Poslanici kojima su oduzimani imuniteti zbog prekršajnih prijava nemaju razloga da se boje. Treba da se boje nekih drugih prijava, a zbog prekršajnih prijava neće gubiti imunitet.
Zahvaljujem. Reč ima narodni poslanik Dragoljub Stamenković, po Poslovniku.
Posle završne reči gospodina pukovnika Vesića, pre nego što počnemo sa glasanjem, molim da se utvrdi kvorum.
Molim narodne poslanike da, radi utvrđivanja kvoruma, ubace identifikacione kartice u svoje poslaničke jedinice. Konstatujem da imamo kvorum. Zaključujem jedinstveni pretres. Stavljam na glasanje Predlog odluke o izmenama i dopunama Odluke i organizaciji i radu Službe Narodne skupštine Republike Srbije. Za 134, protiv jedan, uzdržanih 27, nije glasalo sedam, od ukupno 169 narodnih poslanika. Konstatujem da je Narodna skupština većinom glasova usvojila Predlog odluke o izmenama i dopunama Odluke o organizaciji i radu Službe Narodne skupštine Republike Srbije. Ovim završavamo sednicu Osmog vanrednog zasedanja Narodne skupštine. Primili ste obaveštenje da je Prva sednica Drugog redovnog zasedanja Narodne skupštine zakazana za utorak, 2. oktobra u 10,00 časova.